url: =Thawmte Mangsuum Tangthu - Laibu Saal\nHome > Thuluui/Articles > Thawmte Mangsuum Tangthu\nThawmte Mangsuum Tangthu\nThu masa: Innpite ih cih pen Guite, Sukte leh Manlunte hi pen hi.\nLaphuak siam a minthang Gualnamte Phungmaang’ hunin zong Tawmbingte tawm vei na mang uh hi.\nTawmbingte’ sangin Thawmte sawt na maang zaw uh hi. Sawt a maang pen cileng Guite mah ahi hi.\nSukte pen Khantuam’ khang pan a hong kipan ahi hi. A hih hangin Innpite’ lakah Sukte mah galhat penin vaihawm zong na zo pen uh hi. Tawl khat khit ciangin Guite’ uk sung a om khate in Guite beh hong ki cih ton uh om a, Sukte’ uk sung a omte Sukte beh a ki cih hun uh hong om mawk hi.\nAhi zongin India leh Myanmar in Maangkaangte’ khut sung panin (Independence) suahtakna hong lak uh ciangin, Guite beh taktak lote in Guite beh hong kici nuam nawnlo uh a, Sukte beh taktak lote in zong Sukte beh hong kici nuam nawnlo uh hi.\nTua banah Sukte kici min hong deih loh manun, Tedim khua min tamin leh Maangkangte’ hong cihna uh tawh kizui-in, Tedim, Chin hong kici hi. Lusheite bang in zong a paipai min hong kipuaksakna PAIHTE ci-in hong lo uh hi.\n1. Saizang khua-ah Maangsuum a tunna thu:\nMangsuum a kici Thawmte beh hi a Kulsuang’ tapa ahi hi. Ama khan’ hun sawt tuak mahmah a hih manin Thawmte beh tangthu bang ih sim ciangin dawi leh kau thu peuh tawh na pan bialbual hi. Maangssum leh Haangssum (buansiing) na kizawl uh hi. Haangsuum ih cih pen tua hun laitak a Phaipi hausa-pa ahi hi. Kulsuang’ khang a kipanin zong Maangsuumte in sila leh inn teng tampi na neikhin zo uh hi. Ni khat Mim-ek khua pan chianlai khua-ah pem dingin a silate tawh hong kithawi uh hi. A pai khiat ding ciangin Maangsuum in a silate vongsum lianpi khat pua sak a, Munpi laizang hong tun ciangin hi bangin ai a san hi. “Ka tuu ka ta tawh nuamtakin hih munpi laizangah ka ten zawh ding leh, ka sumpi aw munpi laizangah na khawl in,” ci-in a sumpi a khuk hi. Maangsuum’ deihna munah a sumpi na tu lo ahih manin a siliate in a pu Maangsuum’ theih ma-in a vongsum ken pan na pua to-in munpi laizangah a na koih sim uh hi. Tua banga a koih khit uh ciangin, a pu Maangsuum a ensak uh hi. Tua ciangin Chianlai khuate in vongsum omna munah Maangsuum’ inn ding a lamsak pah uh hi. Tua munpi lai zang pen gamsai pha mahmah ahih manin a khua min dingin “SAIZAANG’ phuak uh hi. Tawmbingte Tuahkam kicipa’ inn mun tektekah Maangsuum in a inn ding hong lam hi. Saizang khua-ah, Kulsuang leh a tapa Maangsuum in vaikhawmin hong pang uh a, gam zapi kekin Hausa lianpi-in hong pang uh hi. A hih hangin a khua nung ciangin Maangsuum khang mangin innman hi kici hi.\nThawmte Maangsuum in sanggam pasal Sawmsiing leh sanggam numei Manciang a nei hi. Sialthah khua-ah Kulsuang leh a tate a ten lai-in Maangsuum in Guite Vummaang’ tanu Komkim zi-in a nei hi. Kaptel gam sung Guava kici khua-ah Kulsuang leh a tate vaihawmin a pang uh hi. Tua hun laitakin Chianlai khua-ah Songputte leh Taangpuate in vaihawmin a om uh hi. Chiamlai khua a vaihawmte in vaihawm siam kisa zolo leh gal leh sa-ah cingtaak kisa zolo uh ahih manin, vaihawm dingin Kulsuang leh a tate a cial uh hi. Apa’ hangin Maangsuum pil leh hauh thhuahin minthang mahmah hi. Mi cimawh leh haksatna thuakte in Maangsuumte va belbel uh a, tua thamlo-in a khua sung vaihawmte a muang zolo mipawl khatte hong tai-in Maangsuumte hong belbel uh ahih manin, a sawtlo-in a tenna SAIZAANG pen inn 700 hong pha ziau hi.\nMaangsuum in tapasal 7 leh ta numei 1 nei a, ih ngeina om bangin a tapa upen in apa Kulsung tamin Suanglet ahi hi. Ata nautum pen in akhua min uh Saizang khua tamin Zaangluah ahi hi. Maangsuum pen hau semsemin a min hong thang semsem hi. Tua bang a a min hong than semsem ciangin a zawlpa Hangsuum in haza mahmah hi. Hangsuum in a zawlpa Maangsuum suksiat sawmin lam tampi a gelgel hangin susia zo tuanlo hi.\n2. Maangsuum’ zi Komkim gitlohna:\nKhangluite in numei gilo in phung sung bangkua sung khen hi a cih mah bangin Maangsuumte unau vakhutui bang a, a om khawm hilhel Komkim’ bawlin hong kikhen uh hi. Komkim’ bawlin Maangsuum’ hauhsak laitakin a inn sungah nakpi-in buaina hong om hi. Komkim ki phasakin a naupa Sawmsiing a dingin thuak hakin hon hak mahmah hi. A tawpna ciangin Sawmsiing in a u Komkim thuak zolo-in kawl zang lamah pemin Tuangdote va bel hi.\nMaangsuumte unau kingai mahmah uh hih manin, Maangsuum in kawl gam a om anaupa sam kik a, amah zong a zi tawh hong ciah to pah vingvengin Zaangtalui galah hong teng uh hi. Utan’ Nautan’ tang dingin Maangsuum in a naupa ton sak a sawm hi. Ton nading gan zong khih khinin guaton zong a phut khin uh hi. Maangsuum in a a tanute’ kiangah “Inn a tontul va la un,” ci-in a sawl hi. A tanute zong paipah uh a, Komkim’ kiangah, “Pi aw tul hong pia in dawigawh ki go nuam hi,” ci-in a ngen uh hi. Komkim in tul pia nuamlo-in, “Kawltu, kawlta’ kha sam nuam na hih uh leh pai mengmeng un,” ci-in khut guak bek tawh a paisak hi. Maangsuum zong heh mahmah ahih manin a zi tawh nakpi-in kitawng uh a, Sawmsiin in tua thu a theih ciangin hehin, “Ka tangval lai a kipanin hong simmawh hong zawngsak tu ni ciang dong nang hi teh,” ci-in kitomin guaton phukin a song uh a tuptan sak hi. A zing ciangin gal khuangtan bawl dingin hong kithawi uh hi. Gal khuang tan ih cih pen ton leh aihah a tungnung penpen ahi hi. Hi ci bang numei in phung sung bangkua sung phalkham thei mawk hi.\nKomkim in a nung lam a vehciangin, a pasal lamte gensia a, a nung lamte in na pasal lamte in bangbang gen uh ahia, ci-in dong leh, “Bangdang gen khol ding uh ahia kido kisim ding khawngmah gen belin nei peuh vem,” ci-in a zuaupi gen thei hi. Ama lamah a ciah kik ciangin zong a nung lamte gensia-in a numglam guite-te leh ama lam Thawmte kitawng sak thei zelzel hi. Tapasal 7 nei ahih manin kimuang kisaung lua-in a pheng paupau hun tam mahmah hi. Khatvei hoh mangsia khat man a, a mangin nukik hi. Tu zan ka mangin nukik veng in, tapasal 7 lah nei khin ing sialkop zong go khin ing, nukik nawnin lah ki um khol ke’ng, ci-in pau lanlan hi.\n3. Dawi mo neihna leh sialhauhna:\nMaangsuum’ ta tum pen Zaangluah in a sial uh nisimin cing den hi. Ni khat a sial cinna gam lakah nungak mel hoih mahmah khat na om a, tua nu tawh a sun thapai-in kithuah thei zel uh hi. Tua nungaknu’ min in Kolnuthep kici hi. Tua banga a ki thuahthuah uh ciangin tua nungaknu in ngai mahmah a, kiteng ni ci-in kun thei zel hi. Tua banga a kutkut ciangin a Zaangluah in zong ka nu leh ka pa ong dong phot ni, ci-in dawng hi. Tua ciangin Zaangluah in a nu leh apa’ kiangah, “Nu aw, ka sialcinna-ah nungak hoih mahmah khat in hong ngai-in kiteng ni hong ci zel ahih manin bang cih ding ka hiam?” ci-in a nu leh a pa a dot ciangin a nu leh apa in zong, “Tua bang hong ngai om ahih leh hong ciahpih mai ve,” ci-in vaikhak uh hi. (Bang hang hiam cih leh tua nungaknu pen mun dang pan hong pai midang hi dingin ummawh lel uh hi.) Zaangluah in zong ngai pian simsim ahih manin a zi dingin a inn lam vuah ciahpih pah vingveng hi. (Bang hang hiam cih leh tua nungaknu a mel hoih mahmah hi.) Mangsuumte in tua bang mo hong neih vua kipanin, nisimin a sial uh khatta, khatta, ki behlap den hi. A sawt ciangin sial hong hau mahmah uh a, Mangsuumte’ Innnuai-ah ta zolo liang zah khopin hong tam hi. A sial hong khah khiat ciangin a pai masate lawmmual a khen khitin sial mei kinam ngelhngelh a pai a nunung pente in inn nuai sial kong kan lai hi, kici liang hi. A inn nuai sial buancim lah inn phaitam lam pan kipan inn kong mai dongin ki hot damdam tangial hi. A sial takkul lian pen bang hoh a kihawm sungah bak teng liangin ki gen hi.\nSial hong tam luat mahmah ciangin Zangluah in sialcing zo nawnlo ahih manin a inntengte cingsak hi. Ni khat Thangman kici Zote in a sialcingte khat na thahsak uh hi. Maangsuum zong heh mahmahin phula a, a kidona vuah Maangsuum’ mite 7 khawngtak si ahih manin Komkim in zong hih tawh kisai-in la tampi na phuak hi kici hi.\nMaangsuum leh Komkim in a mo uh mihing takpi mah sa niloh kha uh hi. Tua bang a hong om tohtoh ciangin khat veivei guah peuh zu-in sakhi tuaitung peuh a kai ciangin a mo un, “Ka pa te’n a puan uh pho hi tah maw,” peuh ci-in, gamlak panin saha ham peuh za leh, “Ka pate galbeng ciah hin teh maw, ka uite uh ham ngaingai tah,” peuh ci thei lawmlawm hi. Tua teng banah a sial uh ani ani-in hong khan toh ciangin ih mo hoh mi tuampian khat peuh hi ding ahiam aw, ci-in hong lung himawh san uh hi. Ni khat Komkim in a mo nu’ dan a theih nop manin a huan khangah anteh lo ki neihin pai hi. A mo nu’ kiangah, “ Hih ka anteh lawh hong sang dih aw,” ci-in sam a, a mo nu zong a anteh lawh sang dingin innkaa panin bungbu siuseu a awnsuk leh, a muhnop mu theilo ahih manin, “Hong ban zo kei deuh cin gawl kalkakin hong sang o,,” ci-in gawl kal kak a a san suk leh, Komkim in a nuai lam pan, a mo nu’ su na ettoh sak a, a su pen mihing’ a’ na bang lo takpi-in na kiphei khit mawk ahih manin lamdang sa mahmah hi. Tua ciangin, “Aw, mi gengen dawi nungak khat mo a a nei ih hi ta ve maw,” ci-in phawk pan uh hi.\nTua ciangin a teekte in, “ Ih om khopkhop nop hangin omkhawm thei nawn lo ding ih manin, bangbang hi leh innlam mah va zuankik mai lecin hoih ding hi,” ci-in kuppih uh a, ni khat ni ciangin a mo uh a inn lama kha nuam uh ahih manin kikhenna sa go-in kikhenna khat bawl sawm uh hi. (Bang hang hiam cih leh a mo-un ta nei theilo ahih manin a ta neihloh paulamin a khensawm uh ahi hi) Tua banga amak sawmna thu uh Kolnuthep in a theih ciangin, “Nute pate aw, ta ka neihloh hangin hong sit na hih uh leh hong sit hong nial peuhmah kei un, inn nuai a gulpi a om hangin lung kimawh kei un, bangmah ih tuah khak loh nading a hong cing khongkem hi zaw hi, ka lawmpa’ ute in zong zi a neih nai loh hangin zi a neih nop hunhun vuah midangte’ zi sangin a hoih zaw a pha zaw nei ding uh hi. Tu a ih neihsa ih lamsa teng a kiam kei nak leh pha zo hi lel lo ahiam,” ci-in a nuleh apa’ kiangah a mak loh theihtheih nadingin gen hi. a hi zongin Komkim lungkim thei tuanlo hi.\nTua ciangin Kolnuthep in taangngan huan dingin bel hong suang a, tui sosak hi. A an huan kawmkawmin a muk phum thuauthuau-in a phuisam kawmin taangbem a khe tawh a sui hi. lungkim lo ahih manin a bel suan lai suan khia-in a sutpi zui-in tuizo a sung suk hi. Tua a tui so buak in inn nuai a amaute asiam gulpi vom na buak kha citciat hi. Tua ciangin gulpi vom zong sa sa lua-in kitom gawp a, inn nuai a gante lau-in hong phia ngeingai uh hi. Maangsuumte nupa in lamdang sa-in ih inn nuai a gante bang a ci ahia ci a a va et suk uh leh, gulpi sam nei khat a kitom auau a mu uh hi. Tua gulpi sam nei kitomin a gawl phupai-in huankhang lamah tai suk hi. Tua kikalin Kolnuthep in sialkong hongin sial hong pusuah ding ngakin sialkongah na ding hi. Sialte a banbanin hong tai khia ngeingai uh hi. Tua ciangin Maangsuum in sialte amai-ah pangin hawlkik a, a ginalo a zawngkhal teng bek hawlkhia zo hi. A hoih leh a cidam teng pai khia mang gai uh a, tua teng khempeuh gam sungah zangsial suak mang khin kici hi. Zangsialte pen tu dongin Maangsuum’ sial hi kici hi. Maangsuum zong a cihmawh manin vanlam nga-in tuiphihin phuisam a,\n“Kong kep kong khoi ka sialte aw, hong kem hong cing zolo ka hih leh thaltang khatin na si ta un, Saizaangta’ peuhmah nasik na totin si kei hen,” ci-in kam avaikhak hi. Tua ahih manin tu dongin khangluite in Saizaang’ ta peuhmah Zangsial’ sik a si omlo hi, na ci uh hi.\nTua bangin a sialte uh a paikhat ngeingai laitakin a sialtal gol pen ki sungah bak kailiang a kici tungah, amo uh Kolnuthep tuangin lawmmual lam zuanin pai zuahzuah uh hi. Maangsuum in zong a silate’ kiangah, “Ih mo nun koi lam zuanpeuh mah hiam thei nuam hang in, a vazui sim un,” ci-in a nungah a zuisimsak hi. A silate khat in a zuihzuih leh lawmmual khen khit deuh Thuammual a tun ding ciangin thakhatin meiineel hong kaai-in, a mo uh Kolnuthep pen meeip’n tuamin Thuamvum mual dawn lam manawhin meii lakah mang hi. Tua ahih manin a mo uh Kolnuthep pen Thuam nungak hi ding hi, ci-in ki ummawh hi.\n4. Maangsuum leh a tapasal sagihte sihna thu:\nKomkim’ bawlin Maangsuum’ neih sa teng ani ani-in, damdamin hong kiam hiaihiai hi. Maangsuum in tapasal sagih nei-in a zi gilo asak mahmah hangin ma ngam tuanlo hi. Kum khat sa bet hunin sabeng dingin a inntengte Letkhup leh Sanciang tawh gam sungah hong kuan uh hi. Gawtmual hong tun ciangun a inn tengte’ kiangah, “Hih akkiaklo hong hal sin vua ka vang a phat lai leh meikuang in kei hong pelh ding ai ve,” ci-in amah theitung khatah a tuang hi. Tua ciangin a inn tengte in zong apu’ sawlna om bangin akkiaklo hal uh a, thakhatin huih nungin pingpei hong kipei-in mei in Maangsuum’ omna lam manawhin meikuang in Maangsuum pei nelh ahih manin thei tung pan a kia hi. Mei in nakpi-in hul ahih manin gim mahmah hi. (Pingpei in Maangsuum a pei nelh a kipan tu dongin Suumpei kici suak hi.) Tua ciangin inn lamah Mangsuum hong pua uh a, gim semsem in lamet onnawn pha lo hi. Tua ciangin a tapa Suanglet in, “Pa aw, nuntak ngap nawn hetlo na hih leh na than dopih dingin gam halte gel na han nuai-ah na sithu dawh nadingin hong koih sak nung,” ci-in a gen hi. Maangsuum in, “Bawite aw, tua bang hilo hi, hih ih silate’ hongbawl hilo a, kei man tua bangin hong hih un ci a ka sawl hi zaw hi, keima khialhna leh keima kamsiatna hang hi zaw hi, tua ahih manin that peuhmah kei un,” ci-in a sih kuanin vaikhak hi. A hi zongin apa hong sihtak ciangin a silate, apa’ sithu dawhna dingin koih sawm uh a, tua thu a sila geel in a theih ciangin, a nihun phaitam lamah tai-in Letkhup apuan nung lamah man kha hi. Sanciang ahih leh gawl kanin tai-in suakta hi. Tua ciangin Letkhup pen hannuai-ah apa’ sithu dawhna dingin a that takpi uh hi.\nMaangsuum hong sih tak ciangin a tate in, apa uh si pusuah nadingin gamsa deih sese uh hi. Sabeng dingin a silate Vialnang leh atapasal sagih teng gam hong kuan uh a, sunthapai sa a bet uh hangin khat zong manlo uh ahih manin gim mahmah uh hi. Nitak ciangin ciah dingin inn lam hong zuan uh a, Pakzaang gam a Ngatan lui a kici na khang swnswnin a a cih nading theilo-in a kilehleh uh leh, lui leh lui kikalah singluang kikham phei khat mu uh a, tua tung tawnin a galkah zo uh hi. Inn a tun ciangin Vialnang in apute’ kiangah, “Guai, lamdang sa taktak ing, zan nitak a ih singluang kan in mit nei ve aw a mihphia laplap veh,” a cih leh apute in “Na zuau pipi gen kei in singluang mitnei za ngei kha’ng,” ci-in kinial uh a, Vialnang in zong, “Na up kei vua leh va en kik mah ve ni e, mitnei takpi mah hi.” ci-in nial teitei ahih manin a en kik dingin hong kuan kik uh hi. Lui hong tun ciangun singluang na omlai takpi a, a vekun singluang tung tawnin hong pai-in a nawl a tun ciangin Vialnang in, “Na up kei vua leh en vo hiah, mitnei kisa phia kakkak mah ei,” ci-in a mit a teipi tawh a suk leh tua a singluang kan uh pen singluang hilo-in gulpi khat lei a kidawh ana hih manin gulpi in nasa-in a ki hei leh, Maangsuum tapasal sagih teng tui-ah kia-in a si hi. Vialnang zong suakta hinapi khuai in deh gawp sawnsawn ahih manin amah zong inn atun ciangin asawtlo-in a si hi. Aki upmawh nadanin, Maangsuumte’ inn nuai a Kolnuthep in a hawlkhiat gulpi pen tua lai-ah lei a kidawh hi dingin ki ummawh hi. A taktakin Kolnuthep amak uh ciangin heh a, aman a tum nading vua a bawl ahi hi. Khangluite in ihsiam ihsa in hong paai, a cih mah bangun a siam in a ne mang ahi hi. Tua ahih manin tu hun ciangin ei Christiante in dawi siam ut kei hang, Pasian’ hong siam bek ut hang kici hi. Dawi in hong siam a ih hauh sangin, bangmah neilo a om ki ut zaw hi. Dawi in hong siam ciangin a tawpna-ah hong ne tum mang veve hi, ci-in tu hunin dawisiam pheisam siam cihte kuamah ki ut nawn hetlo hi.\nMaangsuum a sihkhit lian tak caingin a tapasal sagih teng zong hong simang mawk hi. Komkim pen nidang a kimuang kisuanga a pheng paupau lai bang nawn hetlo-in ngak ding nei nawnlo ahih manin, a nung lamah a nukik hong kul ta hi. Ni khat ni ciangin a inn lam manawh dingin hong kithawi a, maulawng khat la-in tua maulawng a taang teng suletin a dim phitphetin a khibah manpha teng maulawng sungah a guang sim hi. Tua ciangin a phaitam lamah sengsia khatin vok an khol a, tua vok an lakah a dakbu hoih teng koihin vok an tawh vuknelh hi. ( Bang hang hiam cih leh khanglui lai van manpha ih cih te in khibah leh zam bu, dakbu hi lel hi. Khanglui lai-in khibah khat pen sial khatta bang na man hi.\nNi khat ni ciangin anung lam zuan dingin hong kithawi a, a pai khiat ding ciangin, “Tute aw, kei mi mai en ding hi ta ka hih manin, ka tun na peuhah mi’ mai ka muh tuam khak thak leh, phaitama vok an ding a ka khol bal hawng, kawlkai hawngte beek hong puasak un,” ci-in a ngen hi. A tute in, “Pi aw, na deh nak leh pua in tua vok an lawmlawm,” ci-in apuasak uh hi. Kong a tun ciangin ki lehkik a, “Tute aw lamkalah kituakin lam peuh sikkhial kha leng ka ninan nading omlo ding ahih manin, ka lupna gei a ka koih ka teipi hong tawi beek dih ning,” ci-in a teipi dingin a maulawng a la hi. Tua ahih manin Komkim in a khipi hoih, a dakbu hoih, a zambu hoih teng tawh a nung lam a va tun ciangin a nunglamte zong a lung uh nuamlo-in, “Um khang in, innpite’ van manpha teng hong pua mang na hih manin hong thei uh leh hoih lo ding hi.,”ci-in a zanzanin va pai-in Maangsuum’ gamluahte va thatin a innpi va haltum uh hi. A khua nung lamah a kikan kan ciangin Maangsuumte’ inn halte pen Komkim’ sanggamte ki ummawh hi. Bang hang hiam cih leh a zam adak a khipi gui teng innpi tawh kang mang hi, a ki cih ding a deih na uh ahi hi. A hi zongin Komkim a sihciangin innbuk nuai-ah kelpi khat bek kengin kivui hi, kici hi.\nTua ahih manin khangluite in a kimuang a kisuang lua a om ciangin, “Tu nei ta nei ta hang ci-in kiphasak kha kei un, Komkim zong taasal sagih nei-in nukik kici ahi,” ci-in tudongin khangluite in paunakin na zang uh hi.\nThukhupna: Hih Saizang Thawmte Maangsuum’ tangthu leh a tapasal dawi zineihna thu pen, Khangluite in tangthu man taktak hi, ci-in na gen uh hi. Hihtangthu ih sim ciangin numei gilo in phung sung, buangkua sung, phalkham thei, siasak thei ahihna leh kiphatsak luat a hoihlohna tampi hong lak hi. Tua ahih manin numei ih cih in phung sung, bangkua sung, a nuam kimlai siasakin a kilem kimlai balkhamin, a kisia sak thei numeite ih hihna thei-in ih va lutna beh sung, phung sung, bangkua sung ahoih sak, a kilem sak Zomi numei ih suah theih nadingin Pasian in Zomi vontawi lianu va bang pil a hambang a huaisiam a nunnem dingin thupha hong piak sak ta hen.\nSource: Guite Khangthu – History of Guite April 1986 Kaleymyo\nItem Reviewed: Thawmte Mangsuum Tangthu Description: Rating: 5 Reviewed By: Cinpu Zomi


timestamp: atn

url: =Gmail ih zatsiam hiam? Gmail Program Policy :: ZOMI DAILY\nZomiDaily :: Leitungbup in Gmail Service nuamtakin a zattheih nadingin Service amawkna in apiapen Search Engine minthang mahmah Google Company te ahi uhhi. Company lianpikhat ahih mahbangun Gmail azangte zuihding thukhun, thukham zong kiciantak mahin naneipah uhhi. Gmail pen amawkna in Service apiakuh ahih mahbangin mimal khatciatin ei utbangciat in ki phengzatgawp theilo a, amau thukhun tawh kituakin ihzatsiamding kisam hi.\nAmasa in theihding a thupi mahmah khatah na Gmail pen kha 9 sungin khatveizong nazat keileh, na Login keileh Google te’n na Account pen naphiatsak (Terminate) sakding cih “Account Inactivity” sungah kiciantak in suaksak uhhi. Adang Free Email Service apia Company te sangin ahun sauzaw veve a, tuciangciang kumkhatval Login ngeiloh hangzong Google te’n ongna Terminate saktakpi samlotawh kibang hi. Ahihhang a thukhun khatuh ahih mahbangin zuihkeileh lauhuai cihding hipah hi.\nGmail Program Policies sungpan thukhun tampi aneihlak ah hih anuai ateng ei Zomi te omzia, gamtatzia tawh etkakding in kong letkhiapak uhhi.\nCAN-SPAM Act tawh kituaklo Commercial Email te khahkhia loding\nMidang khatpeuh kineih, minsel tuamtuam zangin email khakkhia loding\nMidang khatpeuh phinna, kona, gensiatna dingin Gmail Account bawlloding\nMidangte email address tuamtuam kaihkhopna (data maning) dingin zangloding\nGroup, Mailing List tuamtuampan email ongkhak nawnken kici taleh khakteitei loding\nMikhatpeuh minsia, mindaisak nading leh kampau kilawmlo zangin email khakloding\nGmail Account tampi bawlin midang kiangah zuaksawn loding\nCAN-SPAM cihpen “Controlling the Assault of Non-Solicited Pornography And Marketing Act” pan amasa malkhatta aki tomlakna ahihi. 2003 kumin President George W. Bush in thukham khatin ana kipsak ahihi.\nEi Zomi sungah Yahoogroup leh Googlegroup tawh kibuai mahmahlai a, pawlkhat Group makaite’n email amuh peuhpeuh uh naguansak pahpah ahih manin mipi nawngkaisak mahmah uhhi. Ataktak in tuabangin a gamtate pen a gilonuam hileng a Group bawlkhiatna Google ahih keileh Yahoo te kiangah kikhia, ki Complain tothei hi. Tuni ciangciang Zomi te aki thudiklua hiam, aki theilo hizawhiam tuabangin akikhia omnai losam hileng kilawm hi.\nGroup mail sungah mikhatpeuh kona, gensiat nadingin Gmail azangte zong Google te tungah kikhiathei hi. Zomi Group sungte ah makai ihmuanpian pawlkhat bangin email id tuamtuamtawh midang khatpeuh onggensiatgawp uhciangin ih koilaihiamkhat na navelval theihi. Amau mimal khualnatawh genkhiatdinglah kilawmsamlo cihdan omthei ahih manin, Group sungah midangte akoko tezong kidopding ihdeihsak hi.\nNungdeuh in Irrawaddy News sungah agelhkhiat thuthak khatah Kawlgam sungah Gmail Account ihdeih, ihbawlnop leh sumpiakkul cihkhat ihza ngeiding hi. Tuabangin sumla in Gmail abawlsak tezong Google te’n theileh nakzakdah mahmahding uh a, Account uhzong suksiatsakpah khading uhhi.\nAdiakdiak in ka Gmail ki hongthei nawnkei, ka Google Account ongki Disabled sak, ongki Suspend sak cihtepen ataktak in ei azangte gitnatloh manzong nahi gige theihi. Na Gmail aki zattheihlohma anunung pen nazatlai-in bangcizat nahiam cih hoihtak naki ngaihsun kik in. Gmail thukhun aommah bangin amau deihloh in a gamtate pen Warning piathei uh a, ahihhang dik asak hetkei vualeh na Account pen dinkhawlsak (Suspend), ongphiatmaisak (Terminate) thei uhhi.\nHih atung ateng banah Gmail azang User te’n ihzuihding thukhun tampi omlai hi. Tua thukhunteng avekin Manglai tawh simtheihding inzong hih anuai a Gmail Program Policies link ah kiciantak in gelhdimdiam uhhi. http://www.google.com/mail\nA hunhun in a Policy uh kikhel, kibehlap theizel ahih manin, atung a link panin nasim zelzel un. Zomi te Gmail zatsiamding hanciamni. ZomiDaily


url: =Nusiatna, Kikona le Nungzui Muanhuai ~ Pau Sian Lian :: ZOMI DAILY\nposted on 21 August 2019 at 10:21 pm Lomkholna: Article, Pausianlian\nNusiatna, Kikona le Nungzui Muanhuai (Exit, Voice and Loyalty) ~ Pau Sian Lian\n1970 kum in mipil Hirschman in tangpi tangta-te’ kipawl kizopna, sumzuak sumlei na a kipan nuntak khuasak khop na-ah a kituak kinken thei thu gil khat hong gelh khia-in, “Exit, Voice and Loyalty” cih laibu min na phuahhi. Hirschman gelhkhiat laibu pen thu vaihawmna, makaihna tuamtuam ahi, gamvai, biakna vai a kipan sumbawlna te-ah kizang kawikawi thei, pilna tampi kilakna laibu hong suakhi. Laibu sung-ah Hirschman thusun pi pen in gamsung khat hi-a, pawlpi khat ahi zongin kipawlna khat peuhpeuh lamet zahin hong khauhpaih phat lohteh, deihzah in hong hat zuahzuah lohteh, kipawlna dangte tawh tehna in a hoihna (quality) lam hong kiat diaidiai teh pawlsung lut mite-in a sepkiktheih (respond) uh nam nih na om hamtang hi, cihi. Pawl mi-te in amau kihelna pawlpi tha a ngahnawn mahmah loh uhteh taisan, nusia, kizopna teng phiatna (exit) ahihkeh tha ngahlohna, lungkim lohna teng sungkhia, kipuahphat huai a sak kikhel kul a sak tenguh pulak, kikona neihna (voice), cihte geel lakpan khat zawzaw sem hamtang hi, cih nagelh hi.\nTaisanna, pusuahna, inn tuanna (exit) a omteh zong a hang tuamtuam kimu kawikawi theihi. Kipawlna pan taikhia cihteh tua kipawlna sia gawphi, cihzong hi masa pah lo theihi. Banghang hiam cihleh kipawlna a hoih zaw semsem dingin ngeina thak ah a kipuah laitak, tua khikhelna a thuak zolo te zong taikhia thei luahi. Lam gei-a kizuak a cidam huai lo an-te a nene khatin cidam na tawh kituak an limci te ne vat leh limsa lo-in duh khollo theilua, cihna ahihi. Ahi zongin hih kipawlna pan pusuak, taikhia hong kizop simsim lehlah kipawlna sung-ah siatna, lawhsapna, hong tonkhawm sak theilo kipuah phat huai thu pawlkhat om ngeingei ta-ei, cihna hipah lelhi.\nKipawlna makai te-in a pusuak te mawksak ding sangin, hunlap in kipawlna vaipuak zia, sepzia bawlzia le geelna te etphat huai mahmah pahhi. Tua ahih manin vanzuak khat in van a khotdet nop leh, makai khatin nungzui kithuap semsem ding a ut leh, kumpi khatin gam kitamkham lo-in ki-it kilemna a deih takpi leh ama’ thu bek thusa lo-in gammi, nungzui (customer) te’ dan le zia te a kipan khuahun kikheldan etdet kul tahi. Pusuahna (exit) cih leuleu pen zong teeltheih ding, belh theih ding, paina ding mun le kipawlna dang (alternative options) a om tehbek kisem thei ahih lam zong makai te-in theih gige kulhi.\nKipawlna sung pan kuamah pawl tailo, a pusuah mahmah keileh, ei makaihna a hoih man zong lah hithei, ahih keh, kipawlna dang om ngiatlohna hang zong na hithei veve-hi. Kipawlna dang a om hang ei mah tawh kibang lel, a hoihzaw tuandang om nailo phot ahih manin ki pusuak nailo zong na hithei lailai hi. Tua ahih manin eizuak van bek hong kilei den, eikiang hong kibawm, pawl lut mite kuamah a pusuah mahmah keileh tangpi sung-ah ei’ a bek a om tiuteu man (market monopoly) na hithei ahih man-in kihtat, patauh neilo-in mipi te’ lungsim ki thudon lo theihi. Ih zuak van quality hoih/hoihlo cih kha muanna om thei tuanlo hi. Belh dingdang neilo pawl sung mi-te in a thuak zawh mahmah loh te uh, a thukim zawh mahmah lo-te uh hong sungkhia zaw zeuhzeuh pah ding uhhi. Hih kikona (voice) pen mipi te suploh nading, kipawlna hoih semsem nading le khantoh semsem nading phawktheihna (awareness/quality detection) lampi khatbek hong suakta hi.\nKikona (voice) cih zenzen zong a kiko khia, pulak khia lamte’ ading ol masa hetlo hi. Hih thu, la pen genkhia mawk leng, hong ki gal bawl lua khatam?, hong ki telkhial luatam?, ka genkhiatna hangin kipuahphatna le khantohna in a piangzaw takpi mahtam ?, cihdan amau thuak kik theihding kician meelo (uncertain result) kawmkal-ah ki ip zo mahmah nawnlo-a paukhiatna ahihi. Tua bek thamloh, hih kipuah huai kasak-te genkhia leng ka tuahkhak thu ding (calculated risks ) teng ka thuak ngam mah dinghiam?, cihteng lungngaih dikdek khitteh kikona aw (voice) kisuah khiapan, kiza khapan ahih lam ih theih tel ding kulhi.\nTua ahih manin mihing te limlim lungsim puakzia-ah dangte’ huat, mi gilo pi-a hong kimuh ding ki-ut masa hetlo ahih manin, kikona (voice) zatding sangin teel dingdang a omleh taikhiatna (exit) kizang zaw pian hamtang hi, ci-in Hirschman in na gelhhi. Kikona aw ih zakleh hong ki taisan nai lo deuh hizaw phot ei, ci-in hun lapin zolding hun kinei lai cihna zong ahihi. Hihdan kidop ding le kiging ding tam neunau lak-ah kipawlna ah citak tak in a om teltal, a om tinten (loyalty) te’ manphatna hong thupi mahmah tahi. Tua mi citak, kipawlna ah om kip takin a om tinten te pen kipawlna-tawh lungsim le kha thukpi kizopna (attachment), a khauh mahmah man ahih manin kipawlna’ mungpi te na hipah hi.\nTua bang mi citak te zong patauh huailo, pusuak ngiatlo ding uhhi, cihtheih hituan peuhmah lo hi. Banghang hiam cihleh nungzui muanhuai (loyalist) cih-te pen pusuak lo ding te cihna hilo-in pusuah ma-in thu tampi a ngaihsun ngiungeu masa (rational), thu a khinkhai ngiat mite ahih manun a pusuah vet uhleh lah kipawlna nunget kik nawn ngiatlo, phawk inzong a neilo, a thu don sawm lo te hizaw kik theih uhhi.\nHih mi citak te pusuahna ah a nusiat kipawlnate’ supna uh lian diak pahhi. Tua hih manin kipawlna pan tai khia ompian, a phun kiaukiau hong omteh kisit phat kikkul ta ei cihna hi-in, kipawlna’ mungpi ahi nungzui muanhuai (loyalists) te khahsuah loh nading, kipuah kik tawm theih nading hunlap lai, kikhelna bawl nading hun hoih pen laitak ahih lam phawkhuai hi. Hih theory pen kumpi (government), sumbawlna (business) cih a kipan biakna kipawlna tuamtuam te-ah kizang thei kawikaiw theory khat ahihi. Pau Sian Lian\nPrevious: The City upon the Hill ~ Pau Sian Lian\nNext: Namdang zi leh pasal neihna ~ Pau Tun Thang\nDr. Do Suan Mung: Dahpihna pulakna\nUS, Maryland State te’n Friday ni akipan Stay Home Order lakhia tading


url: =UN General Secretary Kawlgam ah Zin ding - TUNGZANG NEWS\nUN General Secretary Kawlgam ah Zin ding\n(TZN) Kawlgam kikhelna tungtang ah Democracy tawh kalsuanzia kisai kician nai lo le thanemnate hanthawn ding le tawsawn dingin, President U Thein Sein i sapna tawh Mr. Ban Ki-Moon (UN General Secretary) in April 28,2012 ni-in Kawlgam a pai sawmna thu April 23,2012 (Monday) ni-in pulakkhia hi. Tutung Mr. Ban Ki-Moon i Kawlgam hong zinna ah sauvei tam sawm cih thu UN zumpi thuphungte in gen uh hi.\nAmerica ,European Union(EU) le adang gam pawlkhat te in Kawlgam a guhgawina (Sanctions) khaktanna le thubawlna (Action) a hepkhiatsakna le a khiapsaknate hangin Mr.Bang Ki-moon in pahtakna thute pulak bek tham loin,mai lamah Kawlgam a thakin akipuahphat /kilamkikna dingte ah lungkimhuai nailo le kalsuan zia limtak etphat mahmah lai ding kisam asakna thute gending ci hi.\nAbeisa kum tampi sung Kawlgam tungah sum bawl sumzuakna lam kizopnate guhgawina le khaktanna (Sanction) anei Europe gam sung a mihau le mipil kipawlna ahi European Union (EU)te in April 23,2012 ni-in, tua guhgawina (Sanctions) te khempeuh kum 1 sung khawlsak a, ahon kiksakna ding thu taangko khia ta uh hi. Mr.Ban Ki-moon hong pai hun tawh kizom in Kawlgam ah abeisa April 1,2012 ni akibawl lailutkitelna (By-Election) ah gualzo NLD Party pan Hluttaw Representatives teng April 23,2012 ni akinei kik Hluttaw khawmpi ah kiciamna (Commitment) a bawlna pan kammal pawlkhat pulakna hangin Hlutdaw makai lamte tawh thukinialna tungtawn in Hlutdaw Khawmpi ah NLD makaipi le tangmite kihelthei lo ahihna thunawngkai khat tawh kituak hi.\nTua thu tawh kisai-in President Thein Sein kumpi le NLD Party te kikal akitelsiamna le akilungkim kik theihna dingin Mr. Ban Ki-Moon (UN Secretary) in palai semin lemtuah kik thei ding a lametna thute zong gen hi. Mr. Ban Ki-Moon pen Kawlgam ah tutung a tawh anih vei hong zinna hi-in, Kawlgam kikhel lam a manawh khit akhat veihna hi-in, Kawlgam hongit le hong vei taktak ahih manin Kawlgam mite ading lungdam huai mahmah hi cih thu UN zumpi a thuneite in pulak khia uh hi.\nTZN: Source : BBC News


url: =Thuthak tomkimcing May 4, 2014\nA.Lagatyang Galtai buuk pan galtai mi 14 Galkap ten man\nKachin gam Maanshi Myonee Lagatyang galtai buuk ah Kawlgal kap te 3 May in tha khat in lut uh a, IDP Lagatyang galtai buuk ah om sayin sung kihel lo Kachin mi pasal 14 man khia uh hi. Lagatyangcamp ah galkap te in mi sit hun in galtai 380 om ci hi.\nB.Kawlgal kap leh KIA May 13 in Mittina ah kimuh na nei ding\nApril ni 10 pan kipan KIA leh Kawlgal kap kido kikap kik na tawh ipawl in galkap vai tawh kipawl kiho liimna May 13 ni Myittina ah KIA leh U Aung min te pawl kimuhna nei ding uh cih kiza hi. Tua mun ah UN palai Vijay Nambiar , China pan Mr Wang Fing Fan, UNFC leh NCCT te zong kihel ding cih Gen Gun Maw in gen khia hi.\nC. Afghanistan ah Leimiim ciim in mi 2100 si\nAfghanistan gam ah leimiim ciim in mi 2100 in sih lawh uh hi. Tu laitak in mi 4000 val in inn neilo uh hi. Si luang la khia ding dongtuak huhna panpih na nei hi. Nasem te zong Miimciim kik ding laupipi sem uh cihi.


url: =Ngeina leh Christian Upna (8) ~ Rev. Fr. Damian Dal :: ZOMI DAILY\nposted on 30 July 2015 at 12:16 pm Lomkholna: Article, Biakna, DamianDal\nNgeina in mihing te nuntakna apicin theihna ding in akisam pha mahmah leh, mihing te ii picinna ii gah ahihi. “Mihing te in ngeina hoihte anuntakpih na hangin mihingpicing taktak te suak thei pan uhhi. Tua ngeina hoihte i cih in, mihingte ading hoihna, manphatna leh mihing te thupi’t na te aki langsak nuntakna te ahihi” (cf. Gaudium et spes, 53). Ngeina cih thu in mihingte thu ahihi. Mihing in ngeina cih thu in hongpokhiat na bulpi leh phungpi ahihi. Hihthu hangin, ngeina in mihingkhat, minam khat ii nuntakna khempeuh tawh kisai den hi aci ihihi. Mihing in amah leh amah ahoihzaw leh asangzaw, asiangtho zaw leh apicingzaw nuntakna lamah kipattah tawntung a, tua pen ngeina aci ihihi.\nAhi zongin mihing in tangkia (khatkia) a nungta thei lo in, khatkia thutawh mihing kipiang ahi kei hi. Pasian in, mihing abawl ding in, “Eite kisun in mihing bawlni,” ci hi ci in Laisiangtho sungah nakigelh hi (Piancil 1: 26): Let us make man in our image and likeness. Hihthu in banghong theisak hiam i cih ciangin, mihing in khatkia thu tawh pianglo in, khatkia a nungta ding (no man is iland) a Pasian in hongbawl hilo hi cih thu ahihi.\nMihing khat in midangte tungpan ngahna leh piakna (giving and receiving) bektawh anungta ahihi. Mihing khat in ama nuntakna mahmah zong, anu apa tungtawn in Pasian piak nuntakna angah ahihi. Pasian in huihlak pan in, akamtawh mihing nabawl lo in, nu leh pa tungtawn in mihing hong piangsak hi. Hihthu hangin, mihingin midangtawh akipawl, anungta khawm dingin hongkibawl ahihi (man is social being). Pasian piak ama nuntakna mitungpan (nu le pa) tungpan ngah in, Pasian piak ama sunga om nuntakna amah in mite tung pia sawn hi (ta/tanu te neihna).\nMihing in ama nuntakna mahmah ama thu a aneih tawm hi lo in, angah nuntakna ahih manin, tua nuntakna pen aituam ngaihsut in, “Keithu” cihtawh nuntakpih thei ngeilo hi. Mihing in anuntakna angahbek hi lo in, ama nuntakna ding akisam thu le la tuamtuam te zong mite tungmah pan angah sawnsawn ahihi. Hihthu hangin, mihing nuntakna in kizopna nuntakna ahihi. Midangte tawh kizopna bek ah, mihing manphatna leh thupi’t na om a, tua kizopna bek tawh mihing nuntakna picing thei hi. Kizopna neilo, kizopna deihlo mihing in, apumpi nungta napi, alungsim leh angaihsutna asi mi ahi ta hi.\nHihthu te i ngaihsut ciangin, minam khat ii ngeina ih cih in tua minam te nuntakna kizopna thugui leh zungpi ahihi. Minam khat in, amau te manphatna, amau te hoihna, amau te picinna, amau te siangtho na, amau te upna, amau te muhna, amau te theihna te khempeuh gawmkhawm in, gui khat zialkhawm, nakkhat luangsak khawmin, lawngkhat a alengsak khopna uhpen tua minam te ngeina kici ahihi. Minam khat le khat deihki bangle, hoihsak kibanglo, muhdan kibanglo, theihdan kibanglo, nek le dawnzia kibanglo ahih man in, minam tampi a om mahbangin, ngeina tampi hongpiangkhia ahihi.\nNgeina i cih in, mihingte asel, mihingte atuambawl, mitawh akikhensak, mitawh aki tawngsak, mitawh aki keelkisak thu hi lo in, leitungah Pasian bawlsa nakhempeuh te ii hoihna te, ahoihzia te, muhna tuamtuam, theihna tuamtuam tawh hongtheihsak na ahihi. Ngeina kibat lohna in Pasian bawlsa nate in, telhak in, thuthuk a, mihingte in ngaihsut na ii abatzawhloh nathu hongthei sak ahizaw hi. Akibanglo ngeina in alamdang Pasian hoihna hongpulak hi a, eite in Pasian bawlsa nate tungah lamdangsak na tawh lungdam in, ama min aphat ding in, Pasian in hongdeih ahi zaw hi.\nAhi zongin tu hunciangin, ngeina kibatloh na pen, gal le sa in kingaih sun in, Christian akici minam tampi te sungna ngawn ah ngeina kibat lohna hangin, Jesu Topa min paulap in, minam aituam lungsim tawh nasem tampi tak ki om ta hi. Minam bulphuh in, ngeina kibatlohna paulap siksan in nei in, Pasian thu sangin, gupkhiatna thu sangin, minam vaitawh abuai zaw, Jesu Topa min paulap in minam khat le khat aki langdo sak mitampi hong om hi. Hih thu, nidang Soviet Union akici tuhun Russia gam leh tua tua gamtawh akikhen khia gamneuneu (eastern european countries) te ah kimu thei phadiak hi. Eigam eilei ah zong omlo hi cihna ahi kei hi.\nTuhun ciangin, ei Zogam Zolei Zomi te sungmahmah ahzong ngeina leh Christian upna lenkhawm thei lo mi kitam mahmah hi. Banghanghiam cih leh Laisiangtho thu i sin a, ahi zongin, ngeina thu hoihtak i sin ngeiloh hang ahihi. Rev.Fr Damian Dal\nReference: International Theological Commission, Faith and Inculturation, Editrice Vaticana, Roma, 1988), nos. 4-7.\nPrevious: Tg. Zam Khan Suan (Taakkhawl, kum 35) sihvuiding zaksakna\nNext: Malaysia ah English Teacher te Manglai hilhcian kikna kinei


url: =Kuala Lumpur, Jalan Alor sungah Operasi lutin mi 440 kiman :: ZOMI DAILY\nposted on 15 November 2017 at 10:29 am Lomkholna: Malaysia, News, Operasi, Sawltak, World\nMalaysia, Kuala Lumpur khuasung aom Jalan Alor leh Jalan Changkat kuamsung tengah zanni Tuesday (Nov 14) ni in Operasi nasiatak in lutkawikawi cih NST pan kiza hi. Gamdangmi Immigrants te’ vanzuak sumbawlna saite abanban in asit kawikawi uh ahihi.\nTuabang in abanban in asitna ah akigawm in gamdangmi 1000 dektak thusitna nei uh a, tualak ah mi 440 mansuak uhhi. Tua akimansuak tepen naseptheih nadingin Work Permit aneilo, Travel Document aneilo cih te hi a, Immigration Department te makaihna tawh aki mankhia ahihi.\nMalaysia Immigration lamsang ah makaipi ahi Immigration Department director-general Datuk Seri Mustafar Ali in agenkhiatna ah hih Operasi kibawlna ah Officer mi 267 in Operasi akibawl cihi.\nTuate pen Immigration Department, Police General Operations Force, Companies Commission of Malaysia cihte kipawlkhawm in, Jalan Alor leh Jalan Changkat sungteng ah nasiatak in Operasi alut uh ahihi.\nGamdangmi nasem amuh peuhpeuh uh avek in bansitmang uh a, akigawm in gamdangmi Foreigner mi 915 thusitna aneihlak ah mi 440 te’n “Immigration Act 1963” thukhun palsat ahih manin, aki mansuak uh ahihi.\nAkiman gamdangmi te lakah pasal 389 kihel uh a, numei 47 leh naupang 4 kihel hi. Akiman te lakpan in atamzaw pen Bangladesh gammi, Vietnam gammi leh Indonesia gammi cihte tampen cihi. (Jalan Alor kuamsung pen Myanmar gammi nasem tampi aomna vengkhat hi a, adiakdiak in Kachin te innsaap in tampi aomphadiakna vengkhatzong ahihi.)\nTuesday sunlam in nai 3 sungtak Operasi nasiatak in abawl uh hi a, phalna kiciantak neilo in vanzuak, saibawl Operators honkhat te’n asai uh nusia in taisan uhhi.\nImmigration Director-general in agenna ah pawlkhat gammi te’n vanzuakna saidawl tepen gamdangmi te kawmsawnsak, ahih keileh gammi sainei te’n gamdangmi Work Permit neilote nasemding in cial uh cihbang hi a, tuabang namnih tepen thukhun palsattuak ahihi ci’n genkhia hi.\nTuahang mahinzong “Companies Commission of Malaysia” tetawh Joint-operation akibawlkhawm hi a, City Council nuai ah vanzuakna dawl Premises tepen thumanlo in gamtatna kimu hi. Tuabang gamtatna te aomloh nadingin Immigration leh adang Agencies tuamtuam te’n aki hanciam ahihi ci’n genbeh hi.\nHih Operasi alutna Jalan Alor leh Jalan Changkat pen “Popular Tourists Spots” ci’n gamdangmi khualzin te atam mahmah phadiakna munminthang ahihi. Tourists atam mahbangin ansai leh vanzuakna tuamtuam te ah gamdangmi nasem “illegal immigrants” zong tammahmah hi.\nMore: Kuala Lumpur, Pudu vengsung ah Operasi lut in mi 40 val kiman, Myanmar 12 kihel\nImmigration Department leh Police Force bek hinawnlo in, “Companies Commission of Malaysia” akici “Suruhanjaya Syarikat Malaysia (SSM)” tezong kihelta ahih manin, phalna Permit kician neilopi in vanzuak, ansaibawl, summetbawl, Business khatpeuhsem cihte mailam ah lauhuai semsem khatheiding hi. Sawltak #zomidaily\nPrevious: I khangno lai-in ki gingkholni ~ GS Pau\nNext: Singapore ah SMRT meileng kiphukha in mi 25 liam\nAtheihhuai nupakal omkhop ziading (18+ adingbek)


url: =Makai picing ihcih in ~ NK Khanno :: ZOMI DAILY\nposted on 1 February 2015 at 6:19 pm Lomkholna: Khanno, News, World, Zingsol\nNikhat Russia gamlutangpipa Putin pen The Chuvash Republic Sanginnpi vel dingin hong pai hi. Tua Sanginnpi ah sangnaupangte tawh holimna ong neikhawm hi. Tuilum hawp khawm, moh ne khawm in ong kiho ngeingai uhi.\nSangnaupangte in suakta takin a dotnop bangbang uh Putin hong dong hi. Tua bangin a kihonawi laitak un Sangnaupangnu khatin “Gam lutangpipa aw nang bel mivanglian, mithupi Ni bangin a lun khat le koi koi ah na pai zong VIP himawk cei..” ci’n hong phat bawl hi.\nPutin in zong hoihtak hong ngai in sangnaupangnu apau amn khit ciangin hong dawngkik hi.\n“Amasa in i biak Pasian tung kalungdam.. Kei nuntakna hu hong kawmlai ahih man hi. ‘Mi vanglian, mi thupi Ni bangin Lun’ cih kammal i khiatna taktak a theitel nailo hi dingin kong um hi. “Ni bang in a lun” mi hi maw hilo cih bel nidang ciang gentheih ding thu hi. Ken bang teng sem cih pen a hong khangkhia ding momno ten khentat ding uhi. Koi mun, koi mun kapai na peuh ah keilekei bel vanpua sakol khat bangin akingaih sun hi zaw ingh. Cik mah hunin VIP in kingaihsun ngei kei ingh.\nRussia gamlutang hi in a vanglian a vangneu cih mu ngeikei ingh. Kei sandan hong gen leng hi pen nasep khat hilel hi. Hih nasep in kei aading thahatna hong hisak in, ka gam le ka minam aading a kimukhia, a ki vel thei hamphatna te ngahkhiat zawh nading a semkhia thei ding ka hi zaw hi.”\nPutin kammal te hangin khanpi sung aa om sangnaupang khempeuh in tha ngah takin khut ong beng ziahziah uhi.\nMiten a phat hangin Putin pen kiphasak pahlo in zong thukim pah lo hi. Amasa in a nuntakna ah le a vai khempeuh ah a ompih Pasian manggilh kha hetlo in Pasian tungah lungdam na ko masa hi. Tua bek thamlo in milian, mithupi Ni bangin a lun cih minphatna te pen a sikhinsa ahkl a khanghammite nasepnate tungtawn in khangthak tuleta te khentat ding le piaktheih hi, kei san dingin kilawmlo, kituak lo hi acih nopna zong a kampau in kilangsak hi.\nTua bek thamlo amah le amah mite vanpua sakol khat bangin kigenteh hi. kei le ka innkuan, ka beh ka phung aading ci hetlo in, Minam le gam aading hamphatna, hoihna tampi piangkhia sak ding nasem mi khat hi ing na cizaw mawk hi. Amah le amah mithupi VIP in kingaihsun lo in nasem mi sila khat bangin a kingaihsutna te zong a kammal te panin kimu thei hi.\nAma ciamnuih siamna lungsim tawh sakol khat bangin a kigenteh na, a kiniamkhiatna, amahle amah hi kisakna, kiphatna te genlo in diktattak in a om khinkhianna, “misawl ding a hongpai hilo in mite nasem ding a hong pai hing,” “Note lak ah a lian pen in note nasem hi ding hi” cih Topa Jesu genmah bangin amahle amah mite nasem dingin a kingaihsutna cih makai picing khat puak le neih ding kilawm thute a neih lam kimu khia thei hi.\nHi bang thute hangin zong Russia gammi te itna, zahtakna, deihna te a ngah hiding in zong ka lamen hi.\nSr; Nine Nine Sanay gelh ‘Wonsaungchyin’\nPrevious: Tulaai Leitung Thuthang Tuamtuam Updates Jan 31, 2015\nNext: Career Guide: Kumpi Nasep a hoihna


url: =Vondeih Kep Ding – 131 (Dimno’ Pa) :: ZOMI DAILY\nposted on 11 February 2018 at 8:03 am Lomkholna: Article, Paukhankap\nVondeih Kep Ding – 131\nTawngno, Tawngno aw, ka na seppih ngei mikangte papi khat pen na sepna ah nisim phial in overtime om zahzah sem den in, weekend ah zong a om zahzah mah sem hi. Robot lah hi lo cin a, gim lo na hiam’ ci-in khatvei ka dot leh, “Inn om sangin nuam sa zaw ing. Inn ah hi leh ka zi ka tate in hong thusim lo-in, hong ngai lo uh a, thu zong hong kuppih ngei lo uh hi. Anbuk ah om leng innsung ah om gai uh a, innsung om leng anbuk ah kituah gai uh hi. Tua ahih cianga kei adingin, inn ah ka om sang na sepna ah ahih om leng ka lungnuam zaw hi,” hong ci hi.\nUS ateng Zomite sungah zong hidan om simsim ta leh kilawm hi. Khat bang pen a pa uh in kawlgam panin a zi a ta sam in, a zi a ta te US hong tun ciangin tawmvei omkhawm gai na pi uh tawlkhat khit ciangin a pa uh hawl khia in amau nutateng in inn khat sam uh hi. A pa uh bel mundang ah midangte beel in om, ciliang hi.\nA pa un sam kei leh US leitang a tung thei ding hi lo na pi uh in, US leitang a tun khit ciangin lai thei lo a pa, midangte pasal zah in a pil lo, midangte pa zah in a ciim lo a pa uh nawn khin in, taisan ta ngial zen uh! Mulkim huai lawmlawm sa ing. A pa bangzah in a khasia zen tam, ngaihsun zong ngaihsun ngam keng!\nLai thei lo a pa, pau thei lo a nu hangin zum in a lawmte lak ah, a sangkahna ah a nu leh a pa a sam ngam lo zomi khangno tampi om khin ta hi.\nLeitung ah siatna lak ah sia penpen in teh, ci zawk sawn ding zong om sa nawn kei mai ing. Nu leh pa that, tate thak, nu tawh kiteng, pa tawh lumkhawm, unau laizom kiteng, numei leh numei, pasal leh pasal kiteng cihte zong nidang in lamdang ka sak hiven, tuhun adingin a lamdang pi hong suak nawn lo mawk hi.\nZandeuh mah in zong ko omna city ah Sen te nupa khat in a tanu kum 4 a pha pan khat that lum in a ansai sung uh ah a nupa un selcip lawmlawm liang hi. Mivomte numei khat mah in a nu teekta in ama kiang ah sum leiba a, pia zolo ahih manin a nu takpi zum ah khia lawmlawm liang hi. Tuate gamtat aw ei, sia zaw deuh, cih ding mahmah om nawn lo zahdong dingin leitung bel a sia hita!\nKisai lo khat in ka phawk thukhat hong gen leng, na lawmte khat peuh in na khat peuhpeuh hong piak ciangin a siat dong mah hoih tak zatsak in, kep sak in la, lua ta, kisia kuan ta ci-in midang peuh pia sawn kei in maw! College kah lai-in ka lawmte khat ka it mahmah van khat ka piak leh amah’n deih khol lo hi ding hiam, ama lawmte khat na pia sawn hi. ka lungsim ah, ka it mahmah a, kong piak himah hiven maw, midang a na pia sawn ding hong sa leng, tua pen hong pia lo mah ding hiveng,” ka ci hi.\nPrevious: Sawm a khat (Tithe)\nNext: Indonesia, Java ah Passenger Bus khat tuahsia in mi 27 si, 16 liam\nSingapore gamsung ah Zika Virus athak Case 2 ki muhkhiatbeh leuleu\nAksa Taangciim – 2 ~ Hau Za Cin


url: =Congo ah lungphona neite 26 kithat ~ TK Lian :: ZOMI DAILY\nposted on 23 December 2016 at 12:41 am Lomkholna: News, Thangkhanlian, World\nDec. 22, 2016: Congo President’s Kabila in president a let ding hun zan nitak in bei ta napi-in a za nusiat sawm tuan lo ahih manin lungphona mun tuamtuam ah piang hi. Kabila in president za a let ding deih nawn loin lungphona neite galkap ten thau in kap uh a, tu dong mi 26 in sihna tuak ta hi ci-in rights group ten pulak uh hi.\nGalkap leh police ten lungphona neite tungah thautang (live bullets) zang uh ahih manin mi 26 sangin a tamzaw in sihna tuak ta ding hi ci-in Human Rights Watch in ci hi.\nHuman Rights Watch researcher Ida Sawyer in a Twitter ah galkap leh police ten a mi thahna uh pen Kinshasa (southern city of Lubumbashi) leh a kiim teng hi a, khuami ten Republican Guards ten inn khat khit inn khat ah mi zongin khangnote man uh hi ci hi.\nRelated: KFC Japan te’n “Finger Condom” bawl ~ ZD\nKabila in president za pen a pa’ kithat khit nung 2001 in a let hi a, Congo upadi (constitution) in president za a let kik theihna ding kiteelna a om kik mateng phal lo hi. Kiteelna pen November kha-in neih ding a, President za kipak khiatna ding zan nitak hi napi-in Kabila in thuneihna za a let nuam lai manin 2018 ma kiteelna neih theih loh ding hi ci hi.\nSource : Reuters and The Hindu/ Thang Khan Lian\nPrevious: US in Russia sumbawlte tungah khalna koihbeh ~ TK Lian\nNext: Manipur Buai Na Thu Tawm ~ Mungsen


url: =Mikangte’ Pasian Upzia leh Zomite’ Pasian Upzia ~ Tual Khan Suan :: ZOMI DAILY\nposted on 20 August 2016 at 11:01 am Lomkholna: Article, Biakna, Tualkhansuan\nThugen siam pawlkhat in Mikang gamah Pasian upna kiam mahmah a hih manin a maute a khanglo sak kik dingin (missionary a sem kik ding) Pasian in Zomite mikang gam ah hong puak hi, ci’n a hon g gen tak uh ciangin thu ngai/za mipi ten, ” hi ei!” ci ngeingai in kithu kim mahmah hi. Pasian thu upna pen mikang mite sungah a beisa hun lai sangin nakpi tak in kiam zaw cih pen san theih hi. Pasian upna pen mikangte in Zomite hong hilh masa zaw uh hih man in a beisa hun in ei’ sangin a maute upna sungah hatzaw uh cih pen nial theihlo a hihi. Hih mun ah i gen ut pen tak a hi, ” Pasian thu upna leh Pasian thu upzia” pen kibang linlian lo hi. Upna ka cih ciangin Pasian na muanna zahzah leh na ki apna zahzah a gen nuam (grammar danin gen leng noun ) a hihi. A hizongin upzia pen Pasian na upna panin Pasian leh a MA minthanna dingin na upna khaici na tuh zahzah, na upna na lahkhiatna a gen nuam (grammar dan in gen leng Verb) a hihi. Hih upna leh up zia pen kibang pian leh kinai mahmah a hih manin a kibang in kisang khial thei hi.\nMikangte thu upzia le ei Zomite thu upzia tawh kisai in Pasian leh a MA minthanna ding i sep khiatzia te en leng nakpi takin kilam danna ki mu thei hi. Thu khat pan in, thu um mi citciat mikang te leh Zomite pen Pasian leh A MA minthanna dingin i upzia pen mite muhna ah i kibang het kei hi. Tua ka cih takciangin Mikangte’ upna leh Zomite’ upna kikal- a lian aneu, a khauh a nem leh van gam tunna ding leh tun lohna ding a gen nuam ka hi kei hi. Vangam thu a gen nuam hilo zaw in, thu-um mite in Pasian lim (image) i sun dan a kibang lo hi a ci ka hi zaw hi.\nMikangte’n Pasian hangin mite it uh hi.\nPasian thu-um mikangte’n Pasian a itna hangun a bawlsa mite a kibang in it thei uhhi. [ Laisim pawlkhat lungsim ah politically equality, and slavery khong om kha thei a, mek mat kei in). Tua a hih manin a muh ngeiloh uh, a theih ngeiloh uh gammang tulak pi ah a up PA uh thu pulak ding, Pasian thu tangko dingin kuan khia ngam zen uhhi. Ei Zomite zong leitung ah mi ithuai pen hi hetlo na pi hangin ” a mi -it masa hilo zaw in, Pasian itna hangin a bawlsa mite itna tawh” hong it uh a, i minam bup i khua muh na ding hong honsak uhhi. A masa in Zogam ah a mau hong kuan uh a, ” khan leh gual tawh tanh kikimna dingin” lampi hong sial sak uhhi. Tu hunin mikangte ei gam hong pai nawnlo na pi’n a mau gam ah hong la lai uhhi. A mau sepna leh khua-ul tawh a tha lawhsa uh kumpi huhna ( social welfare) ne dingin hong koih lai zen uhhi. Tua te pen maw, (Rev. Pumza Tombing kam kawm pak leng) ” ei bang thil thel, mi cia sa cia phazo lo te” hong it masak man uh hi peuh mah lo in, Pasian a it man ua leh Pasian a upna uh pan ah mite muh theih ding a, PASIAN A UPZIA uh hong lak khia a hih uhhi.\nZomi te’n Mite hangin Pasian it uh\nMikangte’n Zomite a nungta Pasian thu hong puak khit uh teh Zomite zong Pasian thu um in lungdam na thu i za thei hi. Um zong kisa mai in lungdamna thu hong puak mite bang upna ah ( upzia hilo) i hawm thawh phial ta hi. Pasian pen it leh um i kisa mahmah a, a hi zongin Pasian bawlsa mihingte tungah i upzia pen a niam a sang i koih lai hi. Mikhat i theih ngei kei leh tua mitung ah Pasian itna i lak thei nai kei hi. A mi mahmah tawh ki nai ( si leh sa vai ah) ciangin bek Pasian itna paulap bek in itna neih ding kingaih sun tawh kibang hi. Hih munah ka gennop pen in Pasian thu upna pen si leh sa tawh i mek mat a, ” ei tawh kinai- laigui kizom, khua pih tui pih, pawlpi kibang cih ciang bek tawh” Pasian thu a zui te i hihi. Leitung vai ah i theih ngeiloh namdangte, i mipihte leh si le sa ah i kinai pih luatloh mite ciangin i Pasian thu upzia pen a ” a sang a niam” in kiteh thei lai mawk hi. Ei tawh kibanglo te pen Pasian itna tawh it ding pen ki semzo nailo hi. Pasian upna i thuk lut mahmah hangin i upzia ( Pasian lim i lakna ah) i dai mahmah lai hi.\nMikang thu-um mite’n mi deidan/khentuam lo uh\nI pianna i gam ( Kawlgam/India/ Zogam) pan in mikang gam i tun tak ciangin Pasian thu-um mikang te in ” ci mawh a hong lal” dan in a kibang vek in hong mu khin uhhi. Tua a hih manin Pasian itna leh upna hangin a tung masa sa huhna hong pia tek uhhi. Leitung mun tuamtuam pan a kipai khawm tek a hih bangin Asia gam pan, Africa gam pan, Middle East pan leh Europe pan cih bangin khentuam na om lo in, ” cimawh mi khat i ngah theih ding” hamphatna te hong vaihawm sak tek uhhi. Mikangte in Pasian a itna uh leh a upna hangun, a cimawh mite i upna leh uplohna tungah kinga lo uh a, thu um mi ( christian) leh thu umlo mi ( Non-Christian) te a mau kisapna bang tek a kibang in a ngah theihna dingun hong panpih uhhi. Zomi i hih manin, or Christian i hih manin hong hoih bawl deuh hi lo zaw uh a, a mau thu upna hangin mi khempeuh tungah na hoih a hong sem uh hi zaw hi. [ hih mun ah Pasian thu um Zomi ka hih manin Pasian in hong huh ding hong sawl hi na ci mai thei hi, khial kei teh! Pasian in a ma lim leh mel sun a, a bawl mihingte a huh ding in a MA thu a um mite a hih manin thu umlo mi khat tungah zong Pasian mite in na hoih sem veve hi].\nZomi te’n mi khentuam/deidan nei mawk hi.\n“Pasian hoihna leh itna hangin bek hi ciang a tung hi ing” ci’n thu um mi khempeuh in kigen zelzen na pin, i tunna ciangciang ah deidan neilo a, a hong puak Pasian pen ki ngaihsun kha lo hi. Thu umlo mite tawh i kibatloh leh i tuam omna pen zong ” i hakkawl kibanglo a hih manin” leh “i pai nopna” kibanglo a hih manin a hi ding mah a hihi. A hizongin thu-um mite tektek i nuntakna leh i nekzonna ah khat leh khat kikhentuam hi ve hang aw! Nopna dahna ah i laigui zom, i beh le phung, i khuapih, i kampau kibatpih, i minam kibatpih a hih lian kei nak leh vei vetlo thei te kihi lai hi. Mite vai pen ei tawh kisai kilkel kei a ci thei ziau i hihi. I huh theihna ding om leh zong huh zawh a sawmlo te i hihi. Mikangte zong hong huh i cih pen ei sangin sum leh pai kicing a neih pikpek man a hong huh na hi den hetlo uh hi. Zomite pen e’n huhna leh mitung pan na hoih i ngah cianga Pasiah hoih lua, a ci te i hi a, mi cimawhte i huh ding ciang in Pasian hoihna a phawk nawnlo te i hihi. Pasian itna pen ei ngaihsutna tawh gamgi nei sak hangin, ei pawlpi sung, ei mi sung leh Pasian thu um mite sung cih ciang tawh khentuam mawkmawk thu um Zomi hi lai hi hang.\nMikangte Pasian upzia ah Pawlpi en masa lo uh\nHih mun ah i gensa bangin Pasian Upna leh Pasian upzia kibanglo cih ngaih sun kik ni. Mikangte in Pasian upna uh lian tektek, picing tektek leh a up zia uh ( Pasian min leh gam a ding nasepna) tang zai tektek hi. ” A cimawh a lal Zomite” pen mikang gam i tun takteh i Pasian upna teh tawh Pasian hong piak kampau zangin biakpiakna ki pan teh hi hang. Ei khe a ding zolo, biak piakna ding mun le mual neilo i hih manin biak buk ding mikang te biak inn vive ki kawm a kipan tek i hihi. Ei lamsa leh a lamna ding dangka san pek khat zong i piak khak loh mun ah Pasian bia thei in ki om tek hi. Pasian hoihna i simna ci ni! A hizongin mikangte lam pan et sak leng a mau hong huhna leh piakkhiatna pen Pasian a it man bek uh hi a, ei hihna ( Zomi hihna, Kawlgam mi hihna) cihte hi peuhmah lo hi. A biak inn te uh hong zang sak bek thamlo in a pulpit te na ngawn uh , ” no bang upna leh doctrines nei, Pentecostal maw fundamental, tui phum maw , tui tak” cihte hong dong hetlo in hong zang sak lel uhhi. Pawlkhat bang tumging zuazua zanglo mikang biak inn bang ah Zomi pawlpi te in tumging leh pumpi tawh i biak hangin hong hawlkhia lo mawk uhhi. Mikangte biak inn nei pawlpi te doctrines le biak piak zia tawh ei paizai kituak ta kei leh hong zangsak lel uhhi. Ei mi sung ah hi leh, ” i doctrines kibanglo bek hilo, i vante kisia in teh ( tui buk mahmah zong), i pulpit siangtho ah Pawlpi dangte kah sak kei ni” cih tawh i paupau ding hi hang. Eitung a mi hong hoih bangin ei ma tektek midangte ( i mipih te tung ngawn ah) na hoih a sem nuamlo thu um kisa te hi lai hang! Mikangte pen Pasian thu a upna uh zung thuk kha a hih manin a upzia uh tangzai sak mahmah uh hi.\nZomite Pasian upzia ah Pawlpi en masa zaw hi.\nZomite sungah Pasian thu um i cih tak ciangin ” nang bang pawlpi pan na?” cih kidong masa hamtang sese hi. I pawlpi leh paizia kibang kei leh ki gim neih pian leng kilawm sa ing. I doctrines khong kilam dang pian leh gal leh sa bang a suak phial hi mawk hang! Ko bel ” a lam a diang, music tawh dung leh dang a sate” hi ungin, ko biak inn ah bel hong sang zo kei ung cih a hi zongin, ” ko bel dai dide a biakna pia pawl leh tum ging, khut lap khe lap omlo pawlpi ka hih teh”, ko pawlpi leh biak inn ah hong sang zo kei nung cih a hi zongin i upna ki vel ciatciat te i hihi. Mikang biak inn zang tektek hi napi’n ” mikangte’n a mau upna tawh kibangin kibang ta kei leh pulpit hong zatsak lai tak na ngawn in, ei mi pang bel a om ten ei upna paizia ( doctrines) kibanglo i mi pihte na ngawh pulpit ki luah sak zolo mawk hi”. E’n mite tung pan thupha hong bawl uh ( bang mah pau sese lo a) i ngah ciang Pasian in ka thungetna Pasian in hong dawng, Pasian hoih lua ci na pi’n, ei tektek in tua bang i sep ding ciangin Pasian hoihna ki mu nawnlo ziau hi. Gen kik leng, mikangte’n a mau pulpit leh biak inn pen ei deihna leh ei paizia tawh zat ding phaltak a hong piak lai tak un, ei te’n i pulpit pen midangte zatsak ding ki phallo bikbek hi. Mikangte’n upna ah thuk in a thu upzia a tang zai semsem lai tak in ei te’n upna ah zung thuk kha semsem ki sa in, i upzia ah toi tektek mawk hi. Kha thu ah khauh pai kisa tektek, lawp kisa tektek, khut leh khe tawh Pasian phat kisa tektek i thu upzia leh i huang toi tektek, mite tungah i thupha bawl tawm tektek mawh hi. Mikangte’n Pasian thu upna pen a upzia uh huang gol sak tektek leh upna kip semsem in a muh lai tak in Zomi te’n Pasian thu upna pen i upzia neu sak tektek in huang um tektek leng upna khauh pai semsem dan in ki mu hi. Pasian in mihing te a itna ah huam kim ( inclusiveness) tawh it a, nawlkhin leh pampaihna ( exclusiveness) tawh a itna hong lak lo hi.\nA sin huai thu\nPasian thu upna ah khauhpai kisa in Khasiangtho tawh kidim tektek theihna dingin i veng leh pam (neighbors) te pen Pasian itna hangin i it ding kisin huai hi. I mi i sa a hih man hi kei, i beh i phung a hih man hi kei Pasian itna bangin itna i neih leh kideidanna leh kipam paihna te hong tawm zaw ding hi. Pasian thupha ngah leh Pasian hoih lua i cih pen mite’n ei tungah hoihna hong bawl bek ciangin a gen thei te hilo in, ei te’n zong ” ei tung a hong ki bawl thupha bang tektek mite tungah i bawl ciangin” zong tua kammal a zang theite i hih ding kisin huai sa ing. Kha thu ah hat kisa tektek in, Kha makaihna bang a a kalsuan hing ci na pi’n mite nawl khintektek, pam paih tektek mawk leng i khua vak tang zo lo ding hi. Mite a ding thupha suak zolo ding hi hang!\nDated: August 19,2016\nPrevious: Malaysia gamsung ah naupang guta kidop huai mahmah\nNext: ZAM Thupuak :: 21 August 2016


url: =ZAM Thupuak :: 15 March 2015 :: ZOMI DAILY\nZAM Thupuak :: 15 March 2015\nposted on 14 March 2015 at 3:31 pm Lomkholna: News, Newsletter, Refugee, ZAM, Zomi\nAustralia Immigration a thuneipenpa UNHCR ah hawh\nFebruary 26, 2015 ni-in Australia Immigration leh Border Protection tawh kisai a lianpenpa Mr. Peter Dutton in UNHCR omna Malaysia ah hawhna va nei hi.\nUNHCR thuneipa Mr. Richard Towle in a genna ah “Australia gam pen UNHCR aa dingin huhna tampi hong piak banah vai tampi ah hong panpih mahmah gam khat ahihi.\n2010 kum akipan galtaai mi 4,300 val amau gamah hong laksak khin uh ahihman in amau tungah lungdamna lian mahmah hi” ci hi. Mr. Peter Dutton in UNHCR ah a hawh sungin kum tampi a semkhin Staff teng tawh holimna aneih banah UNHCR nasepna mun teng va pha kawikawi hi.\nRichard Towle genna tungtawn in galtaai mi 150,000 a omna lakah 93% pen Kawlgam pan hi in, a diak in Rohingya te sunga om numei naupangte in huhna leh kepbitna kisam phadiak uh hi ci hi. “Galtaaite hi lo, galtaaite akem Malaysia gam mahmah in zong haksatna tampi tak tuak hi. Tua bang hunte ah Australia gam in nong nungheisan lohna uh pen ko aa dingin thupi in vaihawmna khat peuhpeuh nuamtuam mahmah hi” ci in Mr. Richard Towle in gen tangtang hi. Source : www.unhcr.org.my\nMalaysia a om Zomi te theihhuai thu pawlkhat\nMalaysia khuapi sung a om, ka Zomi pihte aw theih sasa ahi zongin athei khinzong ki omding ahi zongin athei nailo tading aki genphapha hihang.\n⦁ Khua sung navak ciangin zatep, niin, cil te mawkpaih mawksiat kei in. IC /Passport/ UN Card natawi zongin khuasung thukham nazuih kei leh hong ki liausak veve ding hi.\n⦁ Khua sung vakna ah mi hingte paina ding a kahlei kibawl te tung pai hamtang zaw in. Mawtaw lam nakan khak leh agal khat pan naban pan hong kikai ding a leitung natawt loh manin dangka hong ki liausak ding hi.\n⦁ Khua sung vaksuk vaktoh nate ah Taxi tawh napai nopna munte hoihtak lotngah sawm in. Leihsa (address) kiging tawntung in la Taxi na tuan ma-in license nei maw neilo sittel masa inla license omlo ahih leh Taxi dang zongpah in. Licence omlo te atamzaw mi gina hilo uhhi.\n⦁ Khua sung ah vaksuk vaktoh nate ah deihloh pen in Palik/Rela ahi zong kimat khat natuah ciang in sum hongnget zahzah uh piakpah ding hilo hi. Thumthum phot inla Malay pau natheih kei leh zong ZAM pupi te ahi zong naihuai sanggamte tung huhna ngen in Palik pawlkhat ten RM3000/2500/2000/1500/1000/500/300/200 hong ngen masa hamtang ding uh a, na thumsiam a nagensiam leh RM3000 pan tuak suksuk kiam suksuk in RM200 ciang bangtawh kitan thei hi. ZAM ahi zongin kipawlna Card limlim aneite.\n⦁ Pawl khat ten Palik te hong nget zahzah apiakha zong Zomi te sungah ki omkha ding hi. Nasep lemlo tadingin napha mahmah hi. Palik te tawh ih kituahkhak ciangin hong hopih nate uh zong zahtak takmahin hopih ding kisam hi. Pawl khat ten thusimlo zahtak bawllo uh ahih manin Palik te heh uh a dangka tampipi tawh kitan sakzong ki om hi.\n⦁ Palik te tawh lampi ah nakituah ciangin lau laplap linglawnggawp sekei inla zahtak takin hongdot thute dong hiathiat inla avallua in pau sese khaken. Na phone sung khawngah numei leh pasal omkhop nate ahih theih leh koih peuhmah kha kei un dangkaa tampi hong liau sak ding uhhi. Tua bek thamlo thong zong kumtampi kikia thei hi.\n⦁ Khua sung navak ciangin nameltheih ngeiloh pi khawngin hongsap leh enzong enkenla natup namun pai mengmeng zaw in. Tuadan munte ah napai khak leh thu hongdong ding uh a pau nasiam phat kei leh nangpen emsa nahi ta hi.\n⦁ Khua sung hita leh vaksuk vaktoh nate ah napum tunga napuak vante hoihtak keemcip in. Thungkuah te zong namailam mahah kuah ngiat inla na nunglam nakuah ciangin navante a kimin na om nawnlo thei hi.\n⦁ Khua sung navak ciang sum atawmpen RM100 pua hamtang in RM100 in nanuntakna hong honkhia zothei ding hi. Palik te tawh ih kituahteh huhna ih nget takciang sum pek (1) RM1 zong neikei lecin bang tawh hong huhding nang sum na neihlohpi hong ciding a nalawmte anaa takin samin ci-in hong sawl ding hi. RM100 nanei in na kem khaziau leteh vaisiang baih mahmah hi.\n⦁ Inn ngak inn nupi te pasal nasep kuankal khawng theih ngeiloh nu mei pasal ahizong in,kong hong hon in,hongki cihleh honloh ding thupi hi.Atam zaw mi ginalo mamiah hizaw hi.\n⦁ Omna peuhpeuh ah mi gam ahih mah bangin omdan tatdan siamkul mahmah hi. Ih veng ih paam te huat ding peuhmah in gamlum gamta khalo ding hihang. Atamzaw gamlumna pan ih veng te’n Palik tetung hongkhia in gilbeem atung zong ki om hi.\n⦁ Lawm leh gual te van ahi zong mite vanzat ahi zongin guksak ding cikmah hunin ngaihsun kha ngei kei in. Guta, mibuan cihte hongki man kha leh thuak zawhna ding baihlo ding hi. Asilo bek in hong kikoih ding a Palik te hong ki ap pan ding hi.\n⦁ Mailam ah zomtoto lai ni ei. Zomi te mi gam mi munah gamtat hoih kidem ding hihang. Zu khamsa khawng vaksuk vakto kei ni. Zu khamsa khawng nasep kuan nainai kei ni. Zomi hing ih ki cih leh atawntung in siangtho sitset zawh nading akua mapeuh in hanciam ding hihang.\nZomi te Pasian in thupha hong piaciat tahen!\nPau Lam Thang\nMalaysia ah Zomi Nam Ni siim phei- III\nLeitung mihingte in muhnop a sak uh nam nih om a innkong mai a naupang tualbual leh pak huan a pak hoih pak dimdem. Zomi leh Zogam in a ngak dimdem Zomi naupangte inEden Huan Thak i Zogam nuamla hong sak uh ciangin mipi in pakta lua in khut kibeng ziahziah hi. Lasa bek hilo in ZEC Kota Damansara sangnaupangte in khut leh khe vik in pumpi kihei pelpel in hong kituak diamdiam uh a, nakpi takin muhnop in lungsim hong lawng… Read more >>>\nMalaysia Kumpin gamgi bitsak sawm\nMalaysia gam sungah gamdang mi a guuklut tamluat na hang cih bang, vankham tawh sumbawl, kumpitheihpih loha Diesel, Motor, Antang, zuak theih van tuamtuam alut, apusuak tamlua ahih manin Malaysia kumpin kumkhat in RM7 billion bang suplawh uh hi.\nTulai tak in Malaysia Kumpi thunei te’n gamgi dalna bangci bawl ding, bangtan sangsak ding, sum bangzah bei ding? Akul a leh mei tawh a datlaih(electric) theite, koici vilding cihbang a geelgeel laitak uh hi a tukumOctoberin geelna(survey) abawlkhit uh teh Kumpi lam a thukhensatding te kiang puakding uh hi. Malay-Thai gamgi sauna Tai 415, Malaysia-Indonesia, Brunei, gamgi tai 1,000 gamgi khempeuh Tai 1665 bang sau hi. Source : The Star News\nZSM laibu lente tungah hopihna\n2015 kum ZSM lutna laibu kem khua makai te leh Pawlpi tuamtuam panin makai, sia/ma te in March kha beima in ZSM lutna laibu te zum ah nong puak kim nangun kong thum uhhi. Tu aa nakep uh laibu hawmkhatna pen March kha ciang ding hi a, tua khit ah laibu a la nuam lai te leh member lutnuam te in athakin laibu nong lakkik nangun zahtak na lianpi tawh kong zasak uhhi. Banghang hiam cih leh na laibu let sung panin member hong lutsa khatin deihloh penin tuahsiatna hong tuak kha zenzen leh zum ah amin sazian kikhum nailo ding ahih manin vaisah mahmah ding hi. ZSM lut nailo ih pawlpi mite, ih khuapih te deihsakna tawh genpihin ih lutsak ding pawlpi makai sia/ma te leh khua makai hausa te tungah kongthum phapha uhhi. Zomi sungah damna omta hen.\nTukal Palaai te buaipih diak teng\n⦁ Ngo Ngai Lun (Tungzang) 27 Feb in Ampang zato ah leh IAD ah ki buaipih.\n⦁ Dim Khan Huai (Phaileng) 3 March in HUKM ah ki buaipih.\n⦁ Khawm Niang leh Lun Vung te 4 March in Cheras Yulek a MCH ah ki buaipih.\n⦁ Gin Dal Khai (Malsuangzang) Kajang thong panin UN in tannin UN Card hong ngah thei pah hi.\nThongpan hong suakta thei\nMarch 9 ni-in Semenyih camp pan anuai ateng UN laidalpi tawh hong suakta thei uh hi.\n1. Lal Dot Muan (Zozaang)\n2. Lo Khan Kap (Pyidawtha)\n3. Kap Do Langh (Lailo)\n4. Thang Kap Khan Mang (Pyidawtha)\n5. Lang Thawn Kim Khai (Dimzang)\n6. Thang Cin Lian (Baapi)\n7. Cin Ngaih Mang (Pyidawtha)\n8. Thang Lun Pau (Singgial)\nPu Thein Sein Malaysia ah honghawh\nMarch 12 ni-in Kawlgam President Thein Sein te nupa Malaysia gamah honghawh in ni nih sung taam uh aa tua hun sungin Malaysia Prime Minister Najib Razak tawh thu kikup khopna nei ci uh hi.\nUN vai theihhuai thu pawl khat\n⦁ Vai khat peuhpeuh tawh UN ah pai nading naneih leh 8am satma in tunsawm hamtang in.\n⦁ Innkuan lutpih ding peuh mahin na nupa un nathu nala uh hoihtak kikum masa hamtang un.\n⦁ Nang minlo, nang khualo, nang nu le pa minlo, nang tang thulo tawh UN ngah nahih leh April 1, 2015 ni ma in ki pulak sawm in.\n⦁ UN thangthu hoihtak ciamteh in phone tawh hong kidot leh zong na gen theih dingin lotngah sawm in.\n⦁ Na thangthu pen na len ni ciang bek kimang ding hilo a na tunna gammi na suah ni ciang zong hong ki dongkik ahih main hoihtak ciamteh in.\nZAM pan dahpihna\nCingpikot khuami Siapi Khen Khua Thang leh Sianu Cingh Lam Cing te tapa thumnaTg. Khup Suan Pum (Kum 23) ZSM-10383, Suante behKota Damansara pawlpimi, pen lungsim thanemluatna hangin utloh pen sihna tawh 7/3/2015 ni zanin Klang veng tawlngakna paakhuan sung panin hong nusiatna hangin Zomi te in ki khasiat pihin ih dah mahmah hi. Sanggampa luanghawm vai tawh kisai anunung pen hunbawl na 10.3.2015 ni in ZCF-Kota Damansara pawlpi ah akineih khitciangin ZSM makaihna tawh Sunggai Buloh hanmual ah kivui thei hi. Sanggampa hangin adah akap khempeuh tawh kibangin Zomi zumpi panin ih dah khawm hi. Topa’n hong hehnem in thahatna hong pia tahen.\nHehpihna tawh hong kanpih un\nThang Sawm Tung (Tauleng) ZAM-22109 Bentong (Pahang) pan a kimuh loh kha khat bang phata in amu leh athei na om khak uh leh hehpihna tawh ZAM zumpi or 011 2884 8134 ah hong zasak un.\n⦁ Sia Pau Lian Khai (Shawbuayeshin) RM50, Nu Hau Dim Cing (Tuimang) RM50, Kam Sian Muang (Mualnuam) RM200 te in atung a bangin tukal Thupuak bawl nang hong panpih ahih manin ki lungdam mahmah hi.\n155A Jalan Maharajalela,\nOffice Tel: 03-2142 6659\nHotline: 016-293 9027\nMalaysia gamsung aom ZAM (Zomi Association of Malaysia) panin Zolai tawh kalsim in Newsletter neiden uhhi. Kuala Lumpur khuapi sung aom Zomi te kikhopna pdficonBiakinn Churches tuamtuam leh Zomi te paidiakna ansai Restaurants tuamtuam ah Printed Copy kikoih kawikawi hi. Ahi zongin Kuala Lumpur khuapi tawh aki gamla aom khuate ah ahunlap in ki ngahlo ahih manin, tuate ading khualna leh Internet azang leitung muntuamtuam gamtuamtuam aom Zomi te ading khualna tawh ZomiDaily website\ntungpan kongsuaksak zelzel uhhi.\nNote :: PDF tawh na simnop leh\nAnuai a PDF lim tungah namek lecin Download kullo in PDF Version tawh ki simthei pahding hi. PDF File tepen ihtheihsa mahbangin Mobile Phone sangin Desktop PC tawh a etdan lemzaw khading hi.\nNewsletter pen PDF tawh akikoih hi a, ki simtheilo ahih keileh hamsatna khatpeuhpeuh aomleh hehpihna tawh ong zasak kik in. Anuai ah Comment Box pan inzong Comment, Feedback, Suggestion na piaksak inmaw…\nPrevious: Nuntak damhun sung Siamsin\nNext: Itna bulphuh upna maw?\nKammal kilawm pawlkhat (azom 08 March)\nMom Lai Lungzuan – 7\nGamthu leh Galvai ah atawntung lawm omlo, atawntung gal omlo ~ Bob Tuangpi\nNuntakpih ding ~ Dimno’ Pa\nGamdang mite ading akibawl Kad Perjasa (Privilege Card) Immigration te’n sanglo


url: =Zomi Nam Ni ~ Pu Chin Sian Thang :: ZOMI DAILY\nZomi Nam Ni ~ Pu Chin Sian Thang\nposted on 4 February 2015 at 11:38 am Lomkholna: Article, Cinsianthang, Zomi Nam Ni\nMi nam ni, akici kammal khempeuh in bang gam bang gam ah ahizongin, kua mi nam kua mi namte kiangah ahizongin, gambuppi’ vai thupi khat, tangtut ni, gualzawh ni ki-ciaptehna ni hi kim hi. Tua ahihmah bangin, Zomi Nam Ni i cih in zong, Zomi buppi’ suahtakni, Zomigam kiukna i kheel zawh ni, Zomi buppi’n democracy i ngah ni, cihnopna hi.\nZomi Nam Ni pen 1948 kum, February 20 ni-a piang hi. Tua ma in, i Zomigam bangci hiam cih theih huai hi. Tua hun lai-in, Zomigam ki-ukna pen bang Upadi tawh ki-uk hiam cih leh Chin Hills Regulation Act akici, British Kumpi’n 1896 kuma abawl upadi tawh ki-uk hi. Tua upadi in tu-a, i Zomigam sung teng bek hilo-in, tulaitaka Mizoram akici Lushai Hills teng, Manipur gam singtang teng, tu laitaka Nagaland akici gam teng, tu-a Sagaing Division sunga kihel Sommra Hill teng leh Mizoram taw lama Cacha-chakma gamteng uk hi.\nTua the Chin Hills Regulation Act ii deihna bulpi bang hiam cihleh feudalism akici ukpi-ngeina tawh ki-ukna hi-a, ukpi te’n amau ukna gam sung teng ah, siahtung siahphei, saliang sapa, tuktha khaltha kai hi. Hausa zong ukpi-te’n apiak peuh hausa suaka, gam bup ukna pen amasa in hausa, tua khit ciangin ukpite, vuandokte, vuandok tung ah mangpi, mangpi tungah menzi cih bangin ki-uk a tua menzi pen Zomigam ah koihlo-in Kawlgam, Magway khua ah koih hi. Tua ahih manin, hih feudalism ki-ukna Zomigam ah kiphiat hen ci-a, Magway menzi zum-a ava gen ngei Pu Suang Khaw Kam zong, tua Magway khua ah va si ngei hi.\nTu-a i Zomi Nam Ni pen, 1948 kum, January 4, zingsang lam nai 4:20 hun in, gambup suahtakna i ngah khit ciangin, President masa pen ahi Sao Shwe Thaike Falam ah ong pai-in, ama om sung mah in Zomi Nam Buppi kikhopna kibawl a, tua kikhoppina ah Pu Thang Za Kai (Subidar) in, ” Ukpi ngeina bei hen, gambup suahtakna kingah khin a democracy tawh ki-uk ta ahih manin, Zomigam ah zong, democracy ngeina tawh ki-uk ni “ cih thu sung a, mipi’n thukimpih maw thukimpihlo cih thu, tu-le-ding in khentat uhi. Akikhawm mi buppi 5000 val pha sung pa’n, atamzaw thamin thukimpih in, mi 17 in thukimpih lo bek hi.\nTua ahih manin, 1948, February 20 in pen Zomi buppi gualzawh ni, Zomi buppi suahtak ni, Zomi buppi democracy ngah ni, ahih manin, ZOMI NAM NI akici hi. Lam khat ah ukpi ngeina apiangsak The Chin Hills Regulation Act asih ni ahi hi. Hi bangin mipi’ deihna tawh The Chin Hills Regulation Act kiphiat khia-a, mipi deihna democracy tawh ki-uk theihna dingin, Chin Special Division Act kibawla, tua upadi tawh i Zomigam ki-uk i hih manin, siahtung siahphei om nawnlo, tuktha khaltha om nawnlo, saliang sapa om nawnlo–in, hausa upa zong, mipi teelte bek in hausa sem thei hi. Khua nga khua guk bang kigawm in khawk khat in kiseha, tua khawk sunga hausateng in khawk-uk ding teel leuleu uhi.\nTua ahih manin, ZOMI NAM NI apian’ khit ciangin, i gam sung ki-uk dan pen, khua hausa khua-sung mipi’n teel hi; tua mipi teel hausatengin khawk-uk teel leuleu uhi.Tua khawk-uk khit ciangin, vuandok, vuandok khit ciangin mangpi, mangpi khit ciangin, menzi hi-a, tua Zomigam uk menzipa pen Magway ah om nawnlo-in, tua hun lai-a Zomigam khuapi ahi Falam ah om hi.\nZomigam Zumpi pen Zangkongah kikoih hi. Hi banga mipi’ deihna tawh akiphiat lohna gam, India gam bangah tu lai taka, Manipur State sunga om, Behiangzang, Tonglawn khua cihte, tuni dongin, tua The Chin Hills Regulation Act om lai ahih manin, hausate’n akhua, atui tungah siahkai lai-a, agam leitang tungah zong tuni dong thunei lai hi. Zomigam ah Zomi Nam Ni apian’na dinga avaihawm party in KSVP akici (Khamtung Suahtak Vaihawm Pawlpi) hi-a, amakaite inMaha Thray Sithu Capt. Mang Tung Nung leh Pu Thang Khaw Kai ahi uhi.\nMi Nam Ni i gen ciangin, ani thu bek ngaihsun lo-in i mi nam zong ngaihsut ding kisam hi. TV sunga ka thugenna ah, tang tawng pek pan a, ki-pan in, Zomi i kici hi, ci zo ing. Chin kici nam min pen Mikang Kumpi ong piak hi-a, sal hihna pana kingah min hi ka ci hi, min man hilo ka ci hi. Banghang hiam cih leh ei phuah hilo, ei theihloh kal a ong kipia min ahih manin, i theihloh kal in Chin-te ci-in lai ong kigelh san san a, ahi zongin e’n phawklo-in om san san hanga, khua i phawk zawk deuh, lai i gelh theih zawk deuh ciangin, i biak Pasian bulphuh in i minam min ding Tedim gam, Khuasak khua ah 1953 kum in i phuak hi. Tua hun pen Khuasak Golden Jubilee kici-a, Pu Thuam Hang leh Pu Pau Suan te tapidaw suah zawh kum sawmnga acin kum cihna hi.\nTua khawmpi-ah, i gambupa tui-phum teng kikhopna hi-a, i minam buppi tuiphum kipawlna ding ahih manin, i lawm tuiphum dangte, Kachin, Karen cih te mah bangin ei zong minam min tamsak dingin min kiphuaka, tua lai-ah Rev. Sang Fen in ”Mun khempeuh ah Zo cih kammal om kawikawi hi; Tedim ah om hi, Falam ah om hi, Halkha ah om hi; Matupi, Kanpetlet, Mindat leh Paletwa te ah zong om hi, Asho zong Zo cihna mah hi; tua tham lo-in Yaw cih zong Zo cihna mah hi; tua ahih manin i minam min dingin ZOMI ci ni; i kipawlna pen ZOMI BAPTIST CONVENTION ci ni,” ci-in thusunga, anial om loin avekpi thukim in kikipsak hi: kikipsak bek hilo-in, tua hun laitaka BBC, GS asem Dr. Sowards in hih ZOMI min pen i biak Pasian tungah, akiptawntungna ding, Pasian in azat min ahih na ding apna thu ongngetsak in, thupha ong piaksak hi.\nEi minam min ding a i biak Pasian tunga ki-ap min dang om lo hi; tua ahih mah bangin, ZOMI min tawh nasepna khempeuh Pasian in ong ompih hi. Tua ahih main, i minam ni zong ZOMI NATIONAL DAY cih ding hi zaw hi.\nHih ZOMI NAM NI (ZOMI NATIONAL DAY) pen amasa in, Pu Zahre Lian in ama suah ni tawh laih nuam a, laihzo lo hi. General Ne Win in zong Pyine lakni tawh laih nuam a, mipi’n saangzo lo hi; tu’n zong SPDC in Pyine Ni ding mah in, hih den a, ahih hang mipi’n saangzo lo hi hang. Bang hang hiam cih leh ZOMI cih min pen akip, akho dinga Pasian tunga i ap sa min, eima phuahsa min ahih hang hi.\n“La in ah thu hi: thu in ah la hi,” acih mah bangin atunga i thugenteng la-in sa ni:\n(a) February kha ni sawmnih ni, ZOMI NAM NI aw, ni lunmang ni , ni neelkaai ni aw ee.\n(b) Ni lunmang ni , ni neelkaai ni aw, nunnop lamtaang i kaihni aw ee.\n(a) Lia-le taang tem bang kitawi un, ZOMI NAM NI lam bang pak le’ng, lam bang pak le’ng ee.\n(b) ZOMI NAM NI lam bang pak le’ng, Zomi buppi’ angtan’na hi-a, bang i thasial na diam lawm aw, na diam lawm ee. Pu Chin Sian Thang\nPrevious: Zomi Nam Ni ~ Rev. Dr. Khen Za Sian\nNext: A Sung Nu (a Zi nu) leh Hauhna Thusim\nNaupang kum 15 khatin “Pa aw, sileng nuamsazaw niteh” ci’n amahleh amah kithat ~ ZD\nZAM Kum 10 cingta! ~ Pu Thangboi\nHuston a Senzum aki khakna a hangtaktak\nSimlei tungah lawmhoih pending


url: =Trump in US Nuclear omdan etphatnading leh Ballistic Missile hatna etphatding thupia ~ TK Lian :: ZOMI DAILY\nposted on 28 January 2017 at 4:49 pm UTC+9:30 Lomkholna: News, Thangkhanlian, World\nJan. 28, 2017: Trump in US Nuclear om dan etphatna ding leh Ballistic Missile hatna etphatna ding hun a piak bangin\nSecretary of Defense James Mattis in ni 30 sung US galkapte galdo dingin kiman sa-in om mah uh hiam cih etphatna hun nei hi. James Mattip in US galkap ten galdona dingin training hoih nei mah uh hiam, galvan hoih nei mah uh hiam, galvan thak kicing leh galvan hoih nei mah uh hiam cih ni 30 sungin encik ding hi.\nMattis pen Friday in Pentagon-a Hall of Heroes ah Secretary of Defense dingin na kiguang a, Trump in US galvante lam kikna ding leh galtaite tungah bang teng thukham koih ding hiam cih tavuan len dingin a seh ahi hi.\nTrump in US pen leitungah galvan leh galkap lamsang ah a hatpen hi cih kuamah in dong thei lo ding uh a, US pen leitung adingin thuman tawh a gamta pen hi cih kimu thei hi ci pong hi.\nTrump in galkapte a kilam kikna (rebuild) ding, gal vanleng a kibawl behna ding leh galdona teembaw leh galvan a kibawl behna dingin thupia hi. January 20 in White House in “state-of-the-art” missile defense systems pen Iran leh North Korea gamte panin vauna (threat) hangin puahphatna ding na thukim hi.\nPrevious: ZAM Thupuak :: 29 January 2017\nNext: Pentagon in F-35 vanleng man akhiam manin Norway in tampi leibehsawm ~ TK Lian


url: =Tulai US$ leh Kawlgam Kyat kikal leh Zomi te ngaihsutding thu :: ZOMI DAILY\nposted on 20 August 2018 at 6:40 pm Lomkholna: Myanmar, News\nTulai tak ih Kawlgam currency in man nei lo semsem, Vanman khang semsem, buaina atuamtuam tam semsem in, kei om munpan ih Zomi pih te ihkhua ih tui ah ongbang ci nuntaak uhtam cih, ka lung hi mawh mahmah ta hi.\nUS $ 1200 pan 1300,1400 ongkah toh semsem teh hih vai lung hihmawhna tawh fb friends sungah ong suaksak ngei khin ing.Ki kupding ong tam to semsem ahih man in hih interview hoihtak ih ngaih sut ding kisam sa ing.\nCentral Bank in US$ leh Kawlgam sum rate offcial in ni sial in asuahsak ding hi na pi mipi theihding in kisuaksak lo hi. Private bank te tungah nisialin bang zah tawh zuak cih zong mipi in a hunlap in thei kha lo hi.\nCentral Bank in private bank te in 0.08% tawh leithei zuakthei cih thukhaam pen om sak nawnlo in, private bank te in ut zah in zuak thei ci mawkta hi.\nTu laitak Central bank in private bank te US$ millions aa sim azuak uhhang in, cover zolo ding hi- ci in, asungtawng dong policy thu athei te in um mawh mahmah ta uh aa, ih gam sung mipi nisial anneek tuidawn ong haksa semsrm leh puakkham theihding ki patau mahmah ta hi.\nBanghang hiam cihleh Central Bank te zuakkhiat $ te pen mipi theih cronies business te banah, akithei khialo sumbawl hautampi tak in zong deihlei mahmah uh hi.Tua ban ah Kawlgam border trade asem China,India,Thai leh Asian countries tengin zong ami muante uh sawlin leisaksak uh hi.China-US trade war in zong leitungbup ong sukha vevehi.\nZomi sungah asunglut thei zawdeuhtein Central Bank te US$ azuakna rate nisial in ih mipi te theiding in ong share sawn un.Tua rate tawh mipi in ih neih zahzah tawh US$ lei huai mahmah hi.Ong kiatkik ding pen patauh huai mahmah lo hi.\nCentral Bank te in US$ rate aniam sak nop uh lehzong nisial in damdam bek in khiam suksuk thei ding uh hi.Tu lai tak aki patau zaw pen CB(central bank) te in $ zuakzo nawno in ong khawlvat- ding aki patau zawhi.\nTuabang ong hi leh $ man thakhatin ong diangto lailai thei hi. Gamsung buaina aom loh nading leh ih kumpite in hih cries hoihtak ong control zawhnading thungen tek ni.\nMore: Kham leh savunsit tawh akibawl dailenbuk khat US Dollar $100,000 tawh kizuak\nTu aa dan ahih leh 1500 nuai kia nawnlo ding ki ci hi. Zomi teng in ihneihsunsun sum kaikhawm in 2000 atundong $ mah in, ih sumte kephuaihi. Inn leh lei vangil te tulaitak zuak huai lo in.Antang tuibuuk kha 3 aata bang neihden huai hi. Zomi sungah note tawh, Pu Taang Nang Lian Thang/ Phualva Lungtuak Media\nPrevious: Myanmar State/ Region Hluttaw a Majority zat vai ~ J. Thang Lian Pau\nNext: Lutang le ngawng (Pasal maw, Numei?)\nTuap sungah tuilut acih banghiam? ~ Hau Lun


url: =Apuakkham thei “Samsung Galaxy Note 7” te puahpha in kizuak kikding ~ ZD :: ZOMI DAILY\nposted on 30 March 2017 at 2:43 pm Lomkholna: News, Sawltak, Tech\nSamsung Galaxy Note 7 pen abeisa hunsungah Battery hoihlohna hangin puakkham in, meikang tampi piangsak hi. Battery Fault hang hiphadiak a, Company in Recall bawl in kaikhawmkik uhhi. Samsung Company ah aciahkik Recall abawl uh Samsung Galaxy Note 7 bekbek pen 2.5 Million bang om ahih manin, tuate pen puahpha in Market ah zuakkiksawm cih BBC pan kiza hi.\nSamsung te’n agenkhiatna ah Loal Authorities leh Carriers te thukimna omin Market ah adeih Demand aomleh tua Note 7 Model tepen kizuakkik dinghi ci’n genkhia uhhi.\nTuabang in phalna aomkei zenzenleh avekin kiphelnen dikdekding a, ahoihlai akizangthei lai Hardware Metal teng ki lakik in, akisamlo te paiding ci uhhi.\nAhi zongin tuabangin mawkpaihding zong Environmental Campaigner Greenpeace te’n encik gige leuleu uh a, Pressure omkawikawi hi.\nGreenpeace East Asia campaigner Jude Lee in agenkhiatna ah Samsung Company in bangci bangin “Samsung Galaxy Note 7” te vaihawmsawm uh cih thuthak hongkhahkhiat mengmengding ki lamen hi.\nTuaban ah mailam ciangin Samsung Company in apuakkham thei, meikang thei cihbang Products te abawlkhak nawnloh nadingin Prodcution System tezong hongkhelding uh ki lamen hi ci’n genkhia hi.\nTukumzong “Samsung Galaxy S8” cih Model athakkhat hong zuakkhia leuleuding uhhi. “Samsung Galaxy S8” pen mei akangthei laidiam cih mipi alunghimawh mahmah laitak in, Singapore aom Samsung te ii Building pen meikang citciat ahih manin, Media pawlkhat in kheltat uh a, Samsung pen meikang tawh kipelhzo nailo uhhi ci’n genkhia citciat hi.\nSamsung Galaxy Note 7 pen Battery lauhuailua ahih manin leitung Airline minthang tampitak inzong vanleng sungah zatkhuan aphalloh bekthamlo in, anunung lamah vanlengtung limlim ah puakdingzong kikhamcip hi. Tuazah in minsiatna, mindaina aneikhin Product khatpen hong puahphatkik uhhangin mipi in alei ngamdiam? Amin mahmahzong laihzawmai leh akhawng zawdiam cihnop huai hi. ZD Sawltak #zomidaily\nPrevious: Thaukap kineih in akimawl kum 5 aphapan khat sanginn pan kihawlkhia ~ ZD\nNext: US visa ngah Pastor te lungdam pihna ~ Suang Khen Pau


url: =Syria ah IS te’n Turkey galkap te 14 that ~ TK Lian :: ZOMI DAILY\nSyria ah IS te’n Turkey galkap te 14 that ~ TK Lian\nposted on 23 December 2016 at 10:02 pm Lomkholna: News, Syria, Thangkhanlian, World\nDec. 23, 2016: Zanhal in Turkey galkap ten August 24 panin a lak sawm uh Al-Bab kiim ah IS ten Turkey galkapte 14 that uh hi. Turkey in zan in terrorism dona kikhawlsan tuan lo ding a, Al-Bab a kilak ma dong kikhawl lo ding hi ci-in kamciamna nei uh hi. Syria ah Turkey in a galdo kipat khit nungin ni khat thu-in galkap tam a sup lawh pen ni uh ahi hi.\nAug. 24 in Turkey galkap ten “Euphrates Shield” kici galdona nei dingin Syria ah lut in Free Syrian Army kici rebels pawl tuamtuamte tawh kipawl uh a, ISte leh Kurdish rebelste do kipan uh hi. Turkey leh a pawlte US ten tung lam panin thuap uh hi.\nTurkey leh a pawl ten Aug. 24 in ISte ukna Jarablus khua la pah uh a, ISte ukna Al-Bab lak dingin a nawk hangun tu dong la zo nai lo uh hi. Turkey in zan-a a galkapte uh thatte pen IS jihadists leh Kurdish gamnuaimite (militants) hi ci-in ngawh hi.\n“Turkey pen tu-in galdona lian mahmah lai-ah dinga, gam pua leh gam sungah terrorism ka dona uh kisunzom zel ding hi,” ci-in zan in Turkish Prime Minister Binali Yildirim in gen a, zanhal in Turkey in galkap 14 kisuplawh a, a galdona uh pen Turkey kipumkhatna ding ngimna hi a, Turkey kipumkhatna dingin Terrorism a bei dong kido ding hi ci hi.\nRelated: Japan tuipi gei khatah meikanggawp, inn 140 kang ~ ZD\nAl-Bab khua pen Turkey gamgi panin km. 25 a gamla hi a, hih khua lakna dingin Turkey galkap 36 val si ta dingin ki-ummawh hi. President Recep Tayyip Erdogan in Pithai ni (Tuesday) in Al-Bab khua ISte khut panin kilaksak ding hi cih ka um hi ci hi.\nTurkey galkap ten zanhal in kikaptuahna mun pen ISte galvan koihna kiang hi a, galkap 33 in zong liamna tuak in, guk nak liam mahmah a, ISte 138 kithat hi ci uh hi.\nSource : AFP and The Hindu/ Thang Khan Lian\nPrevious: Australia, Melbourne ah Christmas ciang Bomb asukkhapsawm mi 7 kiman ~ ZD\nNext: Singapore ah Kawlzatui “Ananda Thukha” neklohding in thuneite’n pulak ~ ZD


url: =Thukhente 17 | Siantongluan.net\nThukhente 17 |\nEfraim mualtung gammi Mikah a kici min nei mi khat om hi.\nAmah in a nu kiangah, "Ngun pek tul leh za khat hong kiguksak lai-in a gupa na samsiatna thu ka za hi. A ngunte pen keima guk hi a, tu-in hih lai-ah tuate om hi," a ci hi. Tua ciangin a nu in, "Ka tapa aw, Topa in thupha hong pia ta hen," a ci hi.\nAmah in ngun pek tul leh za khatte a nu kiangah piakik hi. A nu in, "A kisek milim khat leh a kisung milim khat bawlna dingin ka tapa-a dingin Topa tungah a ngunte ka apsa ahi hi. Tua ahih ciangin tu-in nang tungah kong piakik ding hi," a ci hi.\nTua ahih ciangin amah in a nu kiangah a sum a piakkik ciangin a nu in zong ngun pek za nih la-in, a kisek milim khat leh a kisung milim khata a bawlsak ngunsekpa kiangah pia a, tuate pen Mikah inn sungah om hi.\nTua mipa Mikah in biakna phual khat nei a, amah in siampipuan khat leh innsung pasian-te bawlin siampi a suak dingin a tapate khat a koih hi.\nTua hun lai-in Israel sungah kumpi omlo a, mi khempeuh amau hoihsak bang ciatin gamta uh hi.\nTua hun laitakin Judah gam Bethlehem khuasungah Levi mi tangval khat om hi.\nTua mipa a muhna mun peuhpeuhah a teng dingin Judah gam Bethlehem khua panin paikhia hi. Tua bangin khualzinin a pai laitakin Efraim mualtung gamsunga Mikah inn-ah va tung hi.\nMikah in ama kiangah, "Koi panin hong pai na hi hiam?" a ci hi. Amah in, "Judah gamsung Bethlehem khua-a om Levi mi ka hi a, mun ka muhna peuhah a peem ding ka hi hi," a ci hi.\nMikah in ama kiangah, "Kei tawh hong omin kei-a dingin pa leh siampi hong hi in; kum khatin ngun pek sawm, puan silh khat, leh annek kong pia ding hi," a ci hi.\nLevi mipa zong Mikah tawh a tengkhawm dingin lungkim hi. Tangvalpa pen ama tungah a tapate khat tawh kibang hi.\nMikah in Levi mipa koihin, tangvalpa ama siampi suakin Mikah inn-ah a om hi.\nTua ciangin Mikah in, "Topa in kei hong daupaisak ding hi, ci-in tu-in ka thei hi; bang hang hiam cih leh siampi-in Levi mite khat ka neita hi," a ci hi.\nTedim Lai Siangtho / Laibu: Thukhente 17